A.I Ini Rasis Dan Seksis

Pada zaman kini, kita telah mula dapat melihat dengan jelas bagaimana kecerdasan buatan (artificial intelligence) membentuk dunia kita. Data telah memicu ekosistem digital dan kecerdasan buatan telah mempersembahkan pelbagai corak dalam data.

Telefon pintar (smartphones), rumah pintar (smart homes) dan bandar pintar (smart cities) telah mempengaruhi kehidupan dan interaksi seharian kita. Sistem kecerdasan buatan telah terlibat dalam keputusan pengambilan pekerja, diagnosis perubatan dan keputusan kehakiman. Sama ada senario ini utopia ataupun distopia bergantung pada persepktif anda.

Menguji potensi risiko kewujudan kecerdasan buatan telah dibuat banyak kali. Robot pembunuh dan pengangguran besar-besaran adalah kebimbangan yang paling kerap dibincangkan. Malah, bagi sesetengah orang, mereka bimbangkan kepupusan manusia. Ramalan yang optimis pula mendakwa, kecerdasan buatan akan menambahkan keuntungan ekonomi sebanyak US$15 trilion pada tahun 2030 dan akan membawa kita kepada keamanan dan kebahagiaan abadi.

Apa-apa pun, kita seharusnya perlu pertimbangkan impak teknologi sebegini ke atas masyarakat kita. Pertimbangan paling penting adalah sistem kecerdasan buatan telah mengukuhkan bias sosial yang telah pun wujud dalam masyarakat. Fenomena ini telah menjadi perhatian ramai. Sebuah mesin automatik sistem terjemahan telah mengkelaskan bangsa berkulit hitam sebagai gorila. Seterusnya akan menimbulkan pelbagai sentimen perkauman ke atas pembangun teknologi dan sesama ahli masyarakat.

Permasalahan ini timbul kerana sistem tersebut menggunakan model matematik (seperti rangkaian neural) untuk mengenalpasti suatu corak dalam set latihan data yang besar. Sekiranya data tersebut menghasilkan kecondongan (skew) corak yang teruk dalam pelbagai keadaan, maka bias daripada kecondongan tersebut akan dipelajari oleh A.I. dan sistem akan terus mengeluarkan semula kecondangan yang sama berulang-ulang.

Teknologi autonomi yang bias adalah teknologi yang bermasalah kerana ia mampu mengabaikan kelas-kelas tertentu seperti perempuan, etnik minoriti ataupun orang tua, seterusnya  memburukkan lagi ketidakseimbangan sosial yang sedia ada. Apabila melihat betapa seriusnya masalah ini, banyak organisasi berautoriti dinasihati supaya semua sistem A.I patut dilatih ke atas data yang tidak bias.

Walau bagaimanapun, kadangkala begitu mustahil untuk memastikan suatu set data itu tidak bias sebelum latihan ke atas A.I. dimulakan. Sebagai contoh, mesin sistem penterjemahan tebaik seperti Google Translate dilatih menggunakan ayat berpasangan (sentence pairs). Sistem Inggeris-Perancis dalam Google Translate menggunakan data yang mengaitkan perkataan Inggeris seperti “She is tall” bersamaan dengan perkataan Perancis “elle est grande”. Dalam satu set data, terdapat 500 juta ayat berpasangan sebegitu. Maka, kesemua bias berkaitan jantina perlu dibuang daipada set data ini sekiranya kita mahu mengelakkan A.I. menghasilkan output yang seksis. Sebagai contoh:

Input: The women started the meeting. They worked efficiently.

Ayat Inggeris ini diterjemah oleh A.I. ke dalam bahasa Perancis.

Output: Les femmes ont commence la reunion. Ils ont travaille efficacement.

Terjemahan Perancis dihasilkan oleh Google Translate pada 11 Oktrober 2019 dan ia merupakan terjemahan yang salah. “Ils” ialah kata ganti nama diri untuk maskulin dalam Perancis walaupun bahasa Inggeris jelas menunjukkan feminin (women). Ini merupakan contoh klasik bagaimana A.I. lebih memilih maskulin kerana bias dalam data latihan. Secara umum, sebanyak 70% kata ganti jantina dalam set data terjemahan adalah maskulin, selebihnya 30% ialah feminin. Ini kerana teks jantina sering memilih lelaki berbanding wanita.

Untuk menghentikan sistem penterjemahan menghasilkan bias ini, ayat berpasangan yang spesifik perlu dibuang daripada set data supaya kata ganti nama diri maskulin dan feminin seimbang 50/50. Hal ini akan menghindari sistem tersebut daripada berkemungkinan tinggi menghasilkan kata ganti maskulin. Kata kerja dan adjektif juga perlu diseimbangkan menjadi 50/50 juga.

Kesan daripada hal ini akan mengurangkan set data yang banyak dan kualiti terjemahan juga akan jatuh. Walaupun kita dapat seimbangkan bias jantina dalam sistem penterjemahan, data mampu tercondong dengan bias lain seperti etnik dan umur. Dalam erti kata lain, sukar untuk membuang bias-bias ini daripada sistem A.I. dan ia merupakan usaha yang serius dalam kalangan teknologis.

RUJUKAN:


Selamat Ulangtahun Kelahiran Marie Curie!

Hari ini (7 November) merupakan hari ulang tahun kelahiran Marie Curie. Wanita pertama yang menerima Nobel Prize dan satu-satunya yang menerima dua Nobel Prize bidang berbeza.

Beberapa trivia yang mahu saya kongsikan tentang Marie;

1. Ayahnya seorang ateis dan ibunya seorang katolik. Marie asalnya katolik tetapi menjadi ateis setelah ibunya meninggal kerana dia memohon Tuhan untuk sembuhkan ibunya, tapi tak makbul. Dia jadi ateis bukan sebab sains.

2. Marie pernah bercinta dengan anak majikannya tetapi hubungan mereka tidak direstui kerana status keluarga Marie yang miskin. Semenjak itu dia tidak mahu bercinta dengan sesiapa.

3. Ketika belajar di University of Paris, Marie tinggal di loteng rumah (kawasan atap bumbung) yang begitu teruk keadaannya. Beliau selalu tak cukup makan, kadangkala sampai kebuluran. Marie sentiasa berbekalkan biskut dan teh untuk makanan hariannya.

4. Marie mula bercinta ketika dipertemukan dengan bakal suaminya Pierre Curie ketika dipinjamkan makmal. Tahukah anda, Marie tidak akan dikenali kalau bukan kerana suaminya mahu berkongsi Nobel Prize dengannya.

Pierre berkata kepada Yayasan Nobel bahawa penemuannya dalam radiasi adalah kerana bantuan isterinya. Dia takkan terima hadiah tersebut kalau tidak dikongsikan dengan isterinya. Be like Pierre.

5. Seperti Marie & Suamianya, anak Marie juga iaitu Irene Curie dan suaminya Frederic Juliot-Curie turut menerima Hadiah Nobel.

6. Buku-buku nota Marie tidak boleh dipegang begitu saja kerana masih ber-radioaktif sehingga kini. Perlu memakai pakaian dan sarung tangan yang ‘resistance’ dengan radioaktif. Buku-buku nota ini akan sentiasa beradioaktif sehingga 1500 tahun.

7. Marie pernah menggunakan radium sebagai lampur tidurnya. Kesemua isotop radium tidak stabil jadi sentiasa ada pereputan radioaktif. Jadi, Marie sentiasa tidur dalam keadaan terdedah dengan radioaktif yang bahaya.

8. Marie merupakan wanita pertama yang menjadi profesor di University of Paris dan wanita pertama yang menerima ijazah doktor falsafah daripada universiti di Perancis.

9. Marie pernah cuba untuk menjual pingat emas Nobel Prize yang dia terima untuk membantu Perancis dalam Perang Dunia tetapi French National Bank menolaknya. Einstein pernah berkata, Marie satu-satunya manusia yang kemasyuran dan wang tidak mampu merosakkan dirinya.

10. UN mengisytiharkan 2011 sebagai “International Year of Chemistry”, tetapi Poland dan Perancis mengisytiharkan sebagai “Year of Marie Curie”. Pada tahun 2009, Marie Curie mendapat undian tertinggi sebagai “the most inspirational women in science”.

11. Suaminya, Pierre Curie meninggal kerana kemalangan pada umur 46 tahun. Marie sedih, tetapi itu tidak membuatkannya untuk berhenti mengkaji. Marie pernah menulis autobiografi suaminya.

“Nothing in life is to be feared, it is only to be understood. Now is the time to understand more, so that we may fear less.” — Marie Curie


Membekalkan Makanan Kepada Tentera Pada Zaman Darurat

Selepas Perang Dunia Kedua, kehadiran
tentera British yang lewat dua minggu menyebabkan ahli Parti Komunis Malaya
(PKM) keluar dari hutan dan mengganas di seluruh negara.

Mereka bertindak zalim dengan membunuh
orang kampung, membakar rumah serta merampas makanan orang kampung dan akan
bertindak ganas sekiranya orang kampung tidak bekerjasama dengan mereka.

Keadaan diburukkan lagi dengan pembunuhan
tiga pengurus ladang berbangsa Inggeris yang dibunuh oleh ahli PKM di Sungai
Siput pada 1948, mencetuskan Darurat.

Kemudian, Pesuruhjaya Tinggi British di
Malaya, Sir Henry Gurney mati dibunuh di Bukit Fraser pada tahun 1951 dalam
satu serangan hendap PKM.

Kematian Gurney menyebabkan Gerald Templer
menggantikan kedudukannya, dan menyambung Rancangan Briggs dalam usaha
memerangi komunisme di Tanah Melayu.

Dalam hal ini, tentera yang berkhidmat
merupakan benteng di barisan hadapan menentang musuh ini, dan bak kata Napoleon
Bornaparte, “askar tidak akan mampu berperang dalam perut yang kosong”.

Makanan tentera dipaketkan di sebuah kilang
di Kuala Lumpur untuk dihantar oleh pihak tentera British sebelum merdeka, dan
kerajaan Malaya selepas merdeka kepada tentera-tentera yang sedang berada di
perbatasan.

Antara makanan yang dipekkan ialah seperti
beras, gulai kari ikan sardin yang ditinkan, gula, garam, kopi, teh, dan biskut
kering dibungkus dalam tin yang kedap udara kepada lebih 40,000 orang tentera
yang berkhidmat kepada British sebelum merdeka, dan Malaya selepas merdeka.

Selain itu juga, lebih 200,000 anggota
tentera “Home Guard” dari pelbagai negara-negara Komanwel turut membantu negara
dalam mengekang pergerakan komunis di hutan.

Logistik semasa itu amatlah sukar
memandangkan infrastruktur ketika itu amatlah terhad, terutamanya di kawasan
pantai timur yang hutannya lebih luas dan lebih padat. Begitu juga di kawasan
pergunungan Titiwangsa kerana kekurangan infrastruktur jalan raya.

Disebabkan itu makanan sering dibekalkan
menerusi payung terjun melalui Tentera Udara Diraja ke kawasan yang ditetapkan.

Terdapat dua pek untuk tentera iaitu untuk
orang Islam dan bukan Islam, bertujuan untuk menjaga sensitiviti terhadap
kehalalan makanan. Semua makanan dikawal dari segi kebersihan dan kualiti bagi
memastikan kesihatan para tentera tidak terganggu dengan makanan yang rosak.

Semua makanan yang dibungkus dengan plastik
juga adalah kalis air, agar makanan tidak rosak sekiranya terkena hujan semasa
dalam operasi. Tin yang digunakan sebagai penutup bekal itu juga tahan lasak
dan mampu dibawa oleh tentera di dalam hutan tanpa memberatkan beban yang
dibawa.

45,000 tin dibungkus setiap hari di kilang
di Kuala Lumpur, dan setiap bungkusan ini cukup untuk bekalan dua orang selama
24 jam.

Dengan cara ini, tentera yang berjuang di
perbatasan dapat berjuang menentang musuh negara dengan moral yang tinggi tanpa
rasa kelaparan dan keletihan dalam suasana tekanan yang tinggi ini.

Selain itu juga, bekalan makanan ini juga
diberikan kepada penduduk Kampung Baru Cina yang dibina oleh British yang
dibina menerusi Rancangan Briggs, di sepanjang era Darurat untuk memastikan
kesihatan penduduk kampung ini terjamin serta tidak diganggu oleh pihak
komunis.

Darurat berlangsung selama 12 tahun dengan
negeri Melaka adalah negeri pertama yang mencapai ‘kawasan putih’ keseluruhan
negeri. Di sepanjang era Darurat, kira-kira 11,000 nyawa telah terkorban
menerusi serangan taktik gerila komunis, termasuklah 2,500 orang awam.

Sumber Video: British Pathe – https://www.youtube.com/watch?v=lNYnxDEIJPk


Strategi Perang Putin Yang Cuba Menunduk Amerika dan Eropah

Konflik besar antara Rusia dan Ukraine telah mengembalikan sentimen Perang Dingin yang membelahkan dunia kepada dua blok. Kalau tengok macam mana Barat membalas selepas Crimea diambil Rusia, memang jelas berbeza. Sekatan ekonomi dan ‘keruntuhan diplomasi’ kali ini lebih serius berbanding tahun 2013 terdahulu. Walau bagaimanapun, Eropah masih lagi bergantung pada gas asli Rusia… bayangkan, hampir 10 tahun sudah berlalu – tetapi mereka masih perlu Rusia.

Dan Vladimir Putin tidak melepaskan peluang langsung. Pentadbiran Moscow sekarang menggunakan gas asli sebagai strategi perang. Pertama sekali, Putin ada ‘pet project’ iaitu Laluan Gas Asli Nord Stream 2. Bagi yang ingin tahu kenapa Nord Stream penting, kalian dipelawa beli buku PUTIN : TSAR MODEN RUSIA. Dalam buku ini, kisah kebangkitan Vladimir Putin diterangkan secara rapi… termasuk juga punca sebenar kejadian konflik Rusia-Ukraine ini. Link pembelian: https://shopee.com.my/The-Patriots-Putin-Tsar-Moden-Rusia-i.238336777.17912981320?

Nord Stream 2 sekarang menjadi tanda tanya besar. Syarikat pengurusannya sudah mengisytihar bankrap selepas Jerman memboikot Nord Stream 2 (Marsh & Chambers, 2022). Jadi semua gas asli daripada Rusia sekarang sedang guna saluran-saluran sedia ada. Namun Putin juga pernah menolak gear ‘reverse’, tarik balik saluran gas asli daripada Jerman kembali ke Rusia untuk ‘mengajar’ Eropah (Hernandez, 2022). Hasilnya, harga gas asli dalam Eropah melambung… dan kos elektrik pun melambung sekalilah.

Putin Guna Game Lama

Strategi ini tidak membawa hasil yang Vladimir Putin mahu. Eropah masih menyokong Ukraine. Dan Putin tiada sebarang ‘leverage’ untuk menghalau pengaruh Amerika Syarikat keluar. Pihak Pentagon sekarang ini pun sedang berusaha untuk menghantar misil-misil HIMARS ke Ukraine (Carbonaro, 2022). M142 HIMARS adalah teknologi pelancar roket yang dipasang pada lori.

Masalah mula timbul kerana Rusia semakin terasing daripada pasaran global. Dua benda telah berlaku sekarang. Pasaran Eropah mula bergantung dengan pengeluar terbesar gas asli dunia, iaitu Amerika Syarikat (BBC, 2022). Ikut statistik, Rusia menghasilkan gas asli sebanyak 669.5 bilion m3. Pengeluaran Amerika Syarikat bagi tahun sama pula adalah 831.8 bilion m3. Apabila pasaran beralihan, tentu sekali pengeluaran Rusia akan menurun. Dan memang pengeluaran semakin turun sekarang… kerana Rusia ‘tiada pelanggan’.

Tanpa pelanggan, Rusia boleh ditarik tolak untuk jual gas asli guna harga diskaun. Itu yang China sedang buat sekarang. Mereka minta diskaun bukan main banyak, potong harga sumber alam sampai kering jadinya (Tan, 2022). Lama Rusia bergantung pada pasaran Eropah sampai bila saluran-saluran gas melalui Ukraine, Belarus, Poland, Turki dan Laut-Laut Baltik dan Hitam. Namun Rusia masih belum ada saluran ke China, dijangka mula dibina bermula tahun 2024. Ikut rancangan, siap tahun 2030 – tetapi mesti melalui Mongolia (The Moscow Times, 2022). Memandangkan banyak syarikat gas dan minyak angkat kaki keluar Rusia, projek ini dijangka akan ambil masa lebih lama.

Jadi saluran ini takkan boleh diharap buat masa sekarang. Masih jauh lagi. Saban tahun, Eropah dijangka akan keluar terus daripada pasaran Rusia… kerana teknologi cecair gas asli (LNG) sekarang semakin lancar. Banyak gas asli Amerika Syarikat sampai di Eropah adalah dalam bentuk LNG. Isipadu gas cecair pula akan mengecut 600 kali ganda lagi kecil jika disejukkan betul-betul. Untuk memudahkan bayangan, kalian fikir begini saja :

Tiga hari saluran gas ke Rusia = sebuah kapal gas asli LNG Amerika.

Itu persaingan Rusia sekarang. Amerika Syarikat sekarang menguasai pasaran LNG di China (Francis, 2022). Dan mereka dijangka sangat mampu memenuhi keperluan Eropah. Dari sini semua boleh nampak – perang bukan mudah 1 + 2 + 3 saja.

Saban waktu, kita berdepan dengan cabaran baru dalam dunia politik. Macam-macam terjadi sejak kebelakangan ini. Maka kami cadangkan kalian beli juga buku POLITIK UNTUK PEMULA untuk faham perbezaan antara rekabentuk kerajaan dan juga sistem-sistem serta institusi digunakan. Dalam buku ini, kalian boleh kenal erti demokrasi berpresiden, berparlimen, sistem autokrasi dan sebagainya. Link pembelian: https://bit.ly/3vK4xw5

RUJUKAN :

BBC. (2022, Mac 25). EU signs US gas deal to curb reliance on Russia.

Carbonaro, G. (2022, Ogos 9). U.S. sending Ukraine HIMARS missiles ‘equivalent of an airstrike’. Newsweek.

Francis, D. (2022, Ogos 9). Putin’s war is economic suicide. The Hill.

Hernandez, A. (2022, Ogos 5). Gas wars : How Putin sent EU energy prices skyrocketing. Politico.

Marsh, S., & Chambers, M. (2022, Februari 23). Germany freezes Nord Stream 2 gas project as Ukraine crisis deepens. Reuters.

Tan, S. (2022, Jun 29). China continues to snap up Russian coal at steep discounts. CNBC.

The Moscow Times. (2022, Julai 18). Russia, China to break ground on gas pipeline via Mongolia in 2024 – PM.


Perjuangan Mat Salleh Menentang British Di Borneo Utara

Untuk artikel khas sempena Hari Merdeka yang ke-64 tahun dan Hari Sabah 2021, saya sampaikan kisah salah satu pejuang Borneo Utara menentang kerajaan Syarikat Berpiagam Borneo Utara British (SBBUB) yang bernama Mat Salleh pada zaman pra-kemerdekaan Sabah dan persekutuan Malaysia.

Mat Salleh atau nama sebenarnya ialah Datu Paduka Mohammad Salleh bin Datu Balu dilahirkan di Inanam, Sabah dan berketurunan campuran Suluk dan Bajau di mana ayahnya ialah orang Suluk yang berasal dari Sungai Sugut manakala ibunya berketurunan Bajau Inanam.

Beliau menganut agama Islam dan mempunyai tiga orang isteri. Isteri pertama dikenali sebagai Dayang Bandung, anak saudara kepada Sultan Jamalul Kiram dari Kesultanan Sulu. Isteri kedua beliau pula seorang wanita dari etnik Paitan bernama Aishah. Hasil hubungan Mat Salleh dengan isteri kedua ini lahirnya dua orang anak lelaki iaitu Ahmad dan Kapayan dan seorang anak wanita bernama Anang. Manakala isteri ketiga beliau dikebali sebagai Sitimah yang berdarah Kadazan-Dusun dan mempunyai dua orang anak lelaki bernama Palalun dan Tagaas.

Mat Salleh terkenal dengan sifat kepahlawanan dan beranian dalam bertempur. Semasa pemerintahan Kesultanan Sulu, beliau dilantik sebagai Wakil Kesultanan Sulu di Sungai Sugut. Perlantikan ini menjadikan beliau berpengaruh dan disegani oleh rakyat di bawah kepimpinannya kerana memperjuangkan sistem ekonomi dan perdagangan tempatan dari diganggu oleh pedagang asing. Kerana tabik dengan kepimpinan Mat Salleh, pengikutnya terdiri dari ramai etnik-etnik Sabah seperti Bajau, Brunei, Kadasan-Dusun, Murut, Paitan, dan Sungai.

Ramai sejarahwan mempunyai pendapat berbeza terhadap susur galur keturunan Mat Salleh kerana pengaruhnya serta mempunyai hubungan baik dengan Kesultanan Sulu sehingga berkahwin dengan salah satu ahli keluarga diraja. Namun yang pasti sejarah telah mencatatkan perjuangan Mat Salleh yang menjadi bualan masyarakat serta rekod perjuangan dalam dunia perjuangan kemerdekaan Sabah.

FAKTOR-FAKTOR MENDORONG PENENTANGAN MAT SALLEH

Perjuangan Mat Salleh menentang SBBUB bermula ketika SBBUB bertapak di Borneo Utara dan menubuhkan pemerintahan baru setelah penyerahan sebahagian tanah Borneo Utara kepada SBBUB. Pusat pentadbiran SBBUB bermula di Kudat pada Disember 1881. Kemudian pada 1884, Sandakan menggantikan Kudat sebagai pusat pentadbiran yang baru.

Sepanjang pentadbiran SBBUB, syarikat ini telah memodenkan Sabah dengan pembinaan jalanraya, sekolah, dan hospital bagi membaiki taraf hidup warga Sabah malah membentuk sistem pentadbiran yang tersusun dan berpusat. Walaupun niat SBBUB agak baik, namun kuasa pentadbiran syarikat ini perlahan-lahan menghakis kuasa pemimpin tempatan malah mencampuri urusan ekonomi mereka.
Perkara pertama yang melemahkan kuasa pemimpin tempatan ialah penguatkuasaan undang-undang yang diluluskan SBBUB. Antara undang-undang itu ialah Akta Peraturan Kampung atau dikenali sebagai Village Ordinance pada 1891. Akibat penguatkuasaan akta ini, ramai pemimpin tempatan tidak diiktiraf oleh SBBUB, menjadikan mereka tiada kuasa dan pengaruh terhadap rakyat bawahan para pemimpin ini. Secara tak lansung pemimpin-pemimpin yang tidak diiktiraf ini menyokong perjuangan Mat Salleh menentang SBBUB.

Mat Salleh juga menentang SBBUB atas fakor sistem cukai yang tidak berasas. Sebelum ketibaan SBBUB, wakil Kesultanan Sulu dan Brunei mengutip cukai rakyat tempatan Sabah. Setelah ketibaan syarikat ini, hak mereka mengutip cukai terbatal dan SBBUB mempunyai kuasa dominan dalam pengutipan cukai. Tambahan pula, SBBUB mengenakan cukai yang tinggi bagi menampung kos pembinaan laluan keretapi dari Teluk Brunei hingga Pelabuhan Cowie dan talian telegraf dari Labuan hingga Sandakan.

Sistem cukai baru yang diperkenalkan ini juga membebankan rakyat Sabah. Salah satunya ialah cukai beras. Cukai beras harus dibayar 5% daripada harga beras. Selain itu, cukai perahu juga dilaksanakan untuk peroleh cukai kepada para penduduk yang mempunyai perahu. Cukai yang diluluskan oleh SBBUB ini amat membebankan rakyat kerana beras dan perahu adalah keperluan asas rakyat untuk mencari rezeki. Adalah tidak wajar jika syarikat asing mengenakan cukai kepada sesuatu yang terang-terangan menjadi keperluan rakyat.

Sistem buruh paksa juga dikenalakn kepada warga Sabah demi menyiapkan projek pembinaan syarikat. Sistem ini mengarahkan rakyat bekerja sebagai buruh namun mereka tidak diberi upah setimpal dengan titik peluh mereka seperti gaji atau bayaran upah.

Ketiga-tiga faktor inilah mengundang semangat kepahlawanan Mat Salleh untuk menentang SBBUB bersama pemimpim-pemimpin kaum lain yang mengalami nasib malang yang sama, selain darah keturunan Mat Salleh iaitu Suluk yang terkenal dengan semangat bertempur.

PEMBERONTAKAN MAT SALLEH

Sebelum Mat Salleh memulakan gerakan penentangan, beliau harus membawa pendekatan yang aman melalui rundingan. Beliau harus bertemu dengan pihak SBBUB dan membincangkan polisi-polisi syarikat yang membebankan rakyat, berharap syarikat setuju dan membuat pembaharuan baru yang mesra rakyat.

Pada 17 Ogos 1895, Mat Salleh bersama para pengikutnya pergi ke Sandakan, bertemu dengan Gabenor Beaufort bernama C.V. Creagh bagi membincangkan isu cukai dan kekerasan pegawai syarikat terhadap penduduk tempatan. Namun, ketibaan mereka tidak dilayan oleh pihak syarikat. Bermacam-macam Mat Salleh berusaha berunding dengan syarikat, tetapi angkuh pihak syarikat amat tinggi sehingga beliau menganggap syarikat hanya mahu mengeksploitasi bahan mentah Sabah dengan tidak mempedulikan kebajikan rakyat.

Pada 29 Ogos 1895, SBBUB bertindak agresif dengan menangkap Mat Salleh dengan 4 orang pengikut di Jambongan kerana disyaki terlibat dalam pembu.n.uhan 2 orang warga berdarah Iban yang merupakan ejen SBBUB. Mat Salleh berkeras bahawa beliau tidak bersalah dan tidak ada kena-mengena akan kes pemb.un.uhan itu.

Pasukan tentera yang dihantar oleh SBBUB mula membakar kampung halamannya. Mat Salleh berjaya keluar dari kepungan syarikat bersama para pengikut lain. SBBUB seterusnya mengumumkan kumpulan Mat Salleh ialah buruan yang dikehendaki dan memberikan 500 dolar kepada sesiapa yang berjaya menangkap Mat Salleh.

Di sinilah Mat Salleh memulakan pemberontakan bersenjata sebagai tindak balas atas tindakan SBBUB itu dengan membakar kedai di Kampung Tatabuan. SBBUB menggiatkan usaha menangkap Mat Salleh dengan menghantar pegawai-pegawai yang dipercayai. Pada pemberontakan pertama, syarikat telah memusnahkan dua buah kubu Mat Salleh di Sungai Libawan dan Sugut namun Mat Salleh berjaya melarikan diri. Pada 23 Februari 1897, SBBUB meny.er.ang Ranau kerana disyaki Mat Salleh berada di situ namun sekali lagi mereka gagal menagkap beliau.

Masuk 9 Julai 1897, Mat Salleh dengan bantuan pengikut kaum Dusun dari Inanam menye.ra.ng pusat pentadbiran SBBUB di Pulau Gaya dan merampas sejumlah senjata, peluru, perahu, dan barang dagangan. SBBUB men.yera.ng balas dengan membakar rumah dan tanaman di Inanam pada 15 dan 16 Julai 1897.

Mat Salleh sekali lagi men.yera.ng SBBUB pada bulan November 1987. Kali ini di Ambong yang dikawal ketat oleh syarikat. Setelah bangunan pejabat daerah dimusnahkan, kumpulan Mat Salleh berundur di Ranau. SBBUB mula menghantar pasukan terdiri 38 orang polis Sikh pergi ke Ranau menangkap Mat Salleh. Tetapi Mat Salleh sekali lagi melarikan diri ke Tambunan selepas mengetahui lebih awal ketibaan pasukan SBBUB ini.

Penat dengan kempen penangkapan Mat Salleh yang tiada kesudahan, SBBUB mula mengatur strategi iaitu melakukan perjanjian damai dengan Mat Salleh. Syarikat ini percaya bahawa perjanjian ini bakal menarik perhatian beliau untuk menyelesaikan isu kebajikan, kemudian bersetuju bersama mengikut isi perjanjian yang telah ditetapkan.

PERJANJIAN MENGGATAL

Perjanjian Menggatal dilihat sebagai usaha yang secara tak lansung memaksa SBBUB duduk semeja dengan pemimpin rakyat Sabah yang berpengaruh ini serta mewakili suara-suara ketidakpuasan hati rakyat atas polisi syarikat yang membebankan.

Pada 28 Mac 1898, Pengarah Urusan SBBUB bernama William Clark Cowie telah memujuk Sultan Sulu untuk menulis surat kepada Paduka Mat Salleh bagi menawarkan pendamaian bersama. Kemudian kedua-dua pihak bersetuju untuk mengadakan rundingan di Palatan, Ulu Menggatal pada 19 April 1898.

Hasil rundingan tersebut, Mat Salleh bersetuju untuk mentadbir Tambunan tetapi dengan syarat iaitu hak-hak yang telah beliau perjuangkan harus dilaksanakan. Sepanjang tempoh pentadbiran beliau, SBBUB tidak menunaikan perjanjian yang telah kedua-dua pihak bersetuju. Hal ini menyebabkan Mat Salleh marah dan memulakan sekali lagi siri pemberontakan dengan membina kubu di Kampung Taboh, Tambunan.

PERTEMPURAN TERAKHIR DI TAMBUNAN

Pada 15 Januari 1899, SBBUB dengan licik mengambil pentadbiran daerah Tambunan. Mat Salleh begitu marah dengan kelicikan SBBUB yang memungkiri perjanjian Menggatal itu. SBBUB yang perasan tentang kumpulan Mat Salleh membina kubu itu menghantar ketumbukan tentera seramai 140 anggota dilengkapi dengan meriam dan mesingun.

Pertempuran antara kedua-dua pihak bermula pada 31 Disember 1899 di Kampung Timbau. Pada 19 Januari 1900, tentera SBBUB tiba di kubu Mat Salleh dan memulakan bedilan meriam dan ser.an.gan tanpa henti dengan bantuan polis dari Labuan. Akhirnya pada 1 Februari 1900, kubu Mat Salleh telah ditawan sepenuhnya. Setelah serbuan ke dalam kubu tersebut, hanya beberapa pengikut Mat Salleh saja yang terselamat dalam kalangan para pejuang yang telah terkorban. SBBUB menganggap Mat Salleh telah terkorban dan berusaha mencari mayatnya.

Terdapat spekulasi akan kematian Paduka Mat Salleh ini dalam kalangan sejarah. Ada sebahagian sejarahwan mendakwa mayatnya masih tidak ditemui lagi. Mereka menganggap bahawa beliau mungkin telah melarikan diri semasa pertempuran masih berlansung. Walau bagaimanapun, ia hanya teori semata dan ketua tentera SBBUB telah memaklumkan kematian beliau kepada pihak pentadbiran. Berita kematian Mat Salleh telah disiarkan dalam British North Borneo Herald pada keluaran 16 Mac 1900.

Inilah sejarah perjuangan Mat Salleh, pejuang yang telah memimpin warga Sabah pelbagai etnik untuk menentang ketidakadilan dan kekejaman penjajah, demi tanah air tercinta.

RUJUKAN

Mohamad Shaukhi Mohd Radzi, Baszley Bee Basrah Bee & Md. Saffie Abd. Rahim. Paduka Mat Salleh’s Struggle Against Colonial: A HistoricalStruggle and Interpretation from Islamic Point of View. Retrieved from 30 August 2021.

Muhammad Zaemul Khairi, Pemberontakan Mat Salleh Di Borneo Utara British: Suatu Tinjauan. Universiti Brunei Darussalam. Retrieved from 30 August 2021.


Apa Yang Berlaku Pada Alec Baldwin Mengingatkan Tragedi Anak Bruce Lee

Teruk betul kes melibatkan Alec Baldwin sekarang. Bergegar habis satu Hollywood, dengan semua berdebat pasal keselamatan pelakon dan pembikin filem.

Kisahnya begini. Baldwin sedang berlakon dalam filem Rust arahan Joel Souza (director) dan Halyna Hutchins (director of photography).

Sedang elok buat filem, tiba babak Baldwin akan tembακ. Macam biasa, pelakon diberi sepμcμκ pis.tol prop.

Masalahnya, entah macam mana pis.tol ini tembακ keloηgsoηg kosong yang terkena Souza dan Hutchins.

Pihak kecemαsαη pun pantas bertindak. Keadaan Souza nampak lebih stabil. Jadi beliau digegaskan ke Pusat Perubatan CHRISTUS St. Vincent. Tetapi Hutchins perlu diterbangkan ke Hospital University of New Mexico, yang terletak lebih kurang 80 kilometer daripada lokasi kejadian.

Pihak hospital tidak sempat berbuat apa-apa. Mereka sudah bersiap sedia. Tetapi Hutchins meninggal dunia semasa dalam perjalanan (Maddaus & Saperstein, 2021). Tidak pasti macam mana kejadian berlaku. Katanya Hutchins sedang menjadi jurukamera – dan Baldwin perlu tembακ ke arah kamera.

Orang ramai berhak untuk naik marah. Kerana peristiwa ini patut dan boleh dielakkan. Impak buat masa ini memang pada Baldwin, yang disoal siasat dalam keadaan sangat tertekan. (Olding, 2021).

Kejadian ini berlaku jelas sekali kerana tidak mematuhi piawaian keselamatan dalam industri perfileman.

Menurut seorang pakar bernama Larry Zanoff, seηjαtα dalam industri Hollywood menggunakan keloηgsoηg yang merbαhαyα kalau sasaran berada dalam lingkungan 6 meter (Helsel, et al., 2021).

Peristiwa Wilmington

Kejadian ini mengingatkan balik tentang detik-detik Brandon Lee yang terakhir. Lee ikut jejak bapanya (Bruce Lee), mendalami ilmu seni pertahanan diri dan bersambilan dalam dunia lakonan di Kolej Emerson.

Pintu terbuka; peluang menjelma – dan Brandon dibawa untuk berlakon dalam beberapa filem. Pengaruh Brandon boleh tahan juga, dengan perwatakan disegani ramai. Beliau semakin bosan dengan filem aksi, dengan keinginan untuk berkecimpung dalam genre dramatik pula.

Takdir menentukan Brandon akan berlakon dalam The Crow, projek penting yang berakhir dengan trag.edi pahit.

Penggambaran berjalan lancar sampai ke babak watak utama Eric (lakonan Brandon) ditembακ. Tiada siapa sedar dua benda pasal seηjαtα digunakan: 1) primer masih aktif dan 2) keloηgsoηg yang ro.sak.

Primer adalah alat yang akan “menolak” pelμrμ keluar daripada seηjαtα. Jarak Brandon pula dalam lingkungan 3.5 hingga 4.5 meter. Jadi apabila tembακαη dilepaskan, keloηgsoηg keluar dengan kekuatan sama seperti sebutir pelμrμ.

Babak berakhir dengan Brandon masih terlentang (patutnya tertiarap). Dan kru filem kemudian perasan pernafasan Brandon tidak normal, barangkali kerana kepalanya terheηtαk ketika jatuh. Denyutan nadi Brandon normal buat seketika, sebelum perlahan dengan pantas sampai berhenti terus (Baiss, 2004).

Selepas siasat, barulah semua sedar pasal keadaan seηjαtα. Tetapi apa gunanya – Brandon sudah pergi buat selamanya. Begitu juga Halyna Hutchins, yang membayar ηyαwα sendiri untuk minat dan cinta pada seni perfileman.

Setakat ini Alec Baldwin tidak dinamakan sebagai sμspeκ. Polis hanya bersoal siasat dan tidak mendapati sebarang petanda yang beliau bersalah. Perkara ini melibatkan piawaian keselamatan, yang mana pihak polis akan kenal pasti punca kejadian terlebih dahulu.

Kalau sama seperti Brandon, kejadian ini akan selesai di luar mahkamah. Polis tidak jumpa sebarang bukti “kesengajaan” dalam kes Brandon. Jika perkara sama berulang, barangkali pemergian Hutchins dianggap satu kemαlαηgαη semata-mata… tanpa tuduhan rasmi dalam mahkamah.

RUJUKAN:

Baiss, B. (2004). “Confusion”. The Crow: The Story Behind the Film. Titan Books. Halaman 184-186.

Helsel, P., et al. (2021, Oktober 22). Alec Baldwin (ditapiskan) prop (ditapiskan), (ditapiskan) 1, (ditapiskan) another on set of ‘Rust,’ officials say. CBS News.

Maddaus, G., & Saperstein, P. (2021, Oktober 21). Alec Baldwin (ditapiskan) Prop (ditapiskan) That (ditapiskan) Cinematographer Halyna Hutchins, (ditapiskan) Director. Variety.

Olding, R. (2021, Oktober 22). ‘Distraught’ Alec Baldwin Photographed in Tears Outside Sheriff’s Office. The Daily Beast


Ringkasan Ramayana, Epik Puisi Utama Penganut Hindu

Dalam tamadun India purba, terdapat dua buah epik masyhur yang masih dihargai oleh jutaan penganut Hindu sehingga ke hari ini – Mahabharata dan Ramayana.

Kedua-duanya signifikan kerana dianggap sebagai naskhah Itihasa Hindu (hikayat sejarah Hindu), persis Shiji bagi tamadun China, Kojiki bagi tamadun Jepun, Theogony bagi tamadun Yunani, dan Popol Vuh bagi tamadun Maya.

Untuk sesebuah naskhah diterima sebagai Itihasa, terdapat dua ciri penting yang digariskan. Pertama, pengarangnya perlu menyaksikan sendiri peristiwa yang diceritakan. Kedua, setiap kisah perlu disulami dengan ajaran-ajaran Hindu supaya naskhah berkenaan kekal relevan pada setiap zaman.

Bagaimanapun sebagai sebuah hikayat, Ramayana tidak lekang daripada unsur legenda, mitos, dan pertem.puran-pertem.puran yang di luar akal munasabah dengan kesemua 24,000 ayat yang tercantum di dalamnya memerihalkan perjalanan hidup Putera Rama yang dipercayai sebagai inkarnasi Vishnu yang ketujuh.

Penulisan Ramayana selalunya dikaitkan dengan seorang tokoh bernama Valmiki. Tarikh penulisannya ditetapkan sekitar kurun ke-5 Sebelum Masehi – yakni kurun sama dengan Homer (penulis Illiad dan Odyssey, 484-425 SM) dan Confucius (penulis Hikayat Musim Bunga dan Musim Luruh, 551-479 SM).

Epik ini sebenarnya merupakan catatan semula Valmiki terhadap jawapan Narada ke atas soalannya tentang siapakah gerangan manusia yang berperibadi paling luhur, paling berbudi, dan paling bijaksana di muka bumi. Bagi Narada, sosok peribadi tersebut tidak lain ialah Rama justeru lahirlah karya Ramayana.

RINGKASAN KETUJUH-TUJUH JILID RAMAYANA

Jilid pertama Ramayana disebut sebagai Bala Kanda (Jilid Kanak-Kanak). Jilid ini bermula dengan lampiran isi perbualan antara Narada dan Valmiki, serta pernyataan Valmiki yang beliau mendapat bimbingan daripada TUHAN untuk mengarang epik berkenaan – suatu hal yang lazim bagi sesebuah epik klasik.

Kemudian, penulisan berpindah kepada penceritaan seputar kelahiran Rama dan adik-beradiknya, iaitu Lakshmana, Bharata, dan Shatrughna. Masing-masing merupakan putera kepada Raja Dasharatha dan tiga orang ratunya, iaitu Kaushalya, Sumitra, dan Kaikeyi. Kerajaannya dikenali sebagai Kerajaan Kosala dan berpusat di Ayodhya, Uttar Pradesh.

Jilid pertama ini turut mencantumkan kisah perguruan Rama dan adiknya, Lakshmana. Di bawah tunjuk ajar Vishwamitra, mereka berdua mendalami seni pertem.puran, hikmah falsafah, dan legenda budaya.

Pada usia remaja, Rama dan Lakshmana memasuki hutan belantara bagi melindungi Vishwamitra dan api-api yagna dari gangguan dua ekor rakshasa (syaitan) bernama Tataka dan Subahu. Yagna, sebagai makluman, merupakan sejenis ritual api yang dinyalakan selama tujuh hari tujuh malam sebagai doa selamat atas kesejahteraan alam sejagat.

Setelah berlalu kisah tersebut, Bala Kanda ditamatkan dengan babak perkahwinan antara Rama dan Sita, puteri Kerajaan Videha.

Jilid kedua pula disebut sebagai Ayodhya Kanda (Jilid Ayodhya). Jilid ini dimulakan dengan Raja Dasharatha menamakan Rama sebagai pewaris takhta. Penamaan tersebut dipersetujui oleh seluruh isi kerajaannya. Takdir bagaimanapun mempunyai percaturan berbeza.

Manthara, dayang kepada Ratu Kaikeyi, tidak menyenangi penamaan tersebut. Fikirnya, kedudukan Bharata sebagai putera Ratu Kaikeyi akan tergu.gat andai Rama dinaikkan memandangkan Rama adalah putera kepada ratu pertama Dasharatha, iaitu Kaushalya. Maka, kegusaran Manthara itu pun disampaikan kepada Ratu Kaikeyi.

Dalam masa yang sama, beliau turut mengingatkan Kaikeyi tentang janji lama Dasharatha untuk menunaikan dua hajat ratunya itu – walau apapun hajatnya. Lantas, Kaikeyi pun menagih janji.

Beliau meminta supaya puteranya Bharata ditabalkan sebagai Putera Mahkota menggantikan Rama. Hajat kedua, Rama diminta supaya diu.sir ke hutan selama 14 tahun. Tujuannya tidak lain adalah supaya kedudukan Bharata kelak bebas dari sebarang an.caman.

Permintaan tersebut diakuri oleh Dasharatha dan Rama. Dengan ditemani adiknya Lakshmana dan menterinya Sumantra, Rama pun memulakan lembaran baru dalam hidupnya – hidup terasing di dalam hutan. Sita pun ikut sama. Itu pun setelah gagal dipujuk supaya tinggal di Ayodhya.

Babak di Hutan Dandaka kebanyakannya berkisar tentang Rama berguru dengan beberapa orang pendeta. Antaranya seperti Atri, Sharabhanga, Sutiksna, dan Agastya. Begitu juga dengan babak pertem.bungan antara Rama dan syaitan Viradha yang cuba mencu.lik Sita.

Intisarinya, Ayodhya Kanda sarat dengan nilai berpegang pada janji. Yakni, janji Dasharatha untuk melunaskan hajat Kaikeyi; janji Rama untuk hidup dalam bu.angan selama 14 tahun walaupun berkali-kali dipujuk oleh Bharata dan Shatrughna untuk kembali; dan janji Bharata untuk memerintah Kosala sebagai pemangku Rama dan bukannya raja mutlak (beliau malah bersumpah untuk membu.nuh diri jika Rama tidak pulang selepas habis tempoh 14 tahun).

Setelah lama berada di Hutan Dandaka, Rama berpindah ke Panchavati. Jilid ketiga yang berjudul Aranya Kanda (Jilid Hutan) bermula dengan babak perpindahan tersebut. Ketika di Panchavati, Rama bertem.bung dengan antagonis utama iaitu seekor raja syaitan bernama Ravana.

Penolakan cinta menjadi punca kon.flik antara mereka berdua. Dikisahkan, Surpanakha si adik Ravana jatuh cinta kepada Rama. Namun, cintanya ditolak. Dek kerana malu dan kecewa, Surpanakha lantas mengadu kepada tiga ekor abangnya yang bernama Kher, Dusana, dan Trisira.

Tiga malaun ini pun menye.rang Rama, namun te.was dan ma.ti. Ravana kehilangan tiga beradik, membuatkan berangnya naik bukan alang-kepalang. Untuk membalas den.dam, Ravana mendapatkan bantuan Mericha yang juga seekor rakshasa.

Rancangan mereka berdua adalah mencu.lik Sita, dengan Mericha menyamar sebagai seekor rusa emas. Sebaik melihat kecantikan rusa tersebut, Sita meminta Rama supaya mendapatkannya. Rama akur lalu menitipkan Sita kepada Lakshmana. Seperti biasa, Rama tidak mengalami kesukaran untuk mendapatkan bu.ruannya itu.

Cuma atas permainan sakti Mericha, suara erangan rusa tersebut kedengaran di telinga Sita sebagai suara Rama. Justeru, beliau meminta Lakshmana supaya segera membantu Rama. Lakshmana akur dan dengan berat hati bergegas keluar meninggalkan Sita bersendirian di dalam teratak. Beliau bagaimanapun sempat membuat pendinding di sekeliling Sita sebagai perlindungan.

Namun, Ravana yang sedari tadi menanti peluang lantas menjelma sebagai seorang pertapa yang daif. Sita yang tidak mengesyaki sebarang niat jahat pun bertindak keluar dari pendinding untuk menghulurkan bantuan, hanya untuk dicu.lik.

Ketika melarikan diri, Ravana terserempak dengan Jatayu si menakan Garuda yang bersumpah setia kepada Rama. Perta.rungan antara keduanya pun tercetus, dengan Jatayu terkor.ban. Sita dilarikan oleh Ravana ke Sri Lanka lalu menamatkan jilid ketiga Ramayana.

Jilid keempat yang disebut sebagai Kishkinda Kanda (Jilid Kishkinda) disambung dengan penceritaan tentang Kishkinda, kerajaan monyet yang kemudiannya menjalinkan hubungan mesra dengan Rama.

Dalam Ramayana, perkataan yang digunakan untuk merujuk rakyat kerajaan ini ialah vanara. Secara harfiah, vanara bermaksud manusia hutan manakala monyet dalam Bahasa Sanskrit pula ialah kapi. Justeru, wujud pandangan yang menyatakan bahawa Kishkinda bukanlah kerajaan monyet sebaliknya sebuah kerajaan terpencil di hutan.

Kishkinda Kanda dimulakan dengan Sugriva si raja Kishkinda diusir oleh abangnya, Vali. Beliau kemudian didatangi oleh Rama yang ditunjuki oleh seorang pendeta bernama Shabari. Menurut ramalan Shabari, raja vanara akan membantu Rama mencari Sita.

Justeru seusai berkongsi latar belakang, mereka berdua pun bersumpah setia untuk saling membantu – Rama membantu Sugriva mene.waskan Vali, dan Sugriva pula membantu Rama menyelamatkan Sati.

Setelah takhta Kishkinda berjaya dikembalikan kepada Sugriva, vanara-vanara di serata pelusuk dunia pun diseru untuk berhimpun. Sejumlah pasukan kemudian dibentuk. Setiap satunya dihantar ke segenap penjuru benua bagi mencari keberadaan Sita.

Hanuman, si pembantu kepercayaan Sugriva, ditugaskan ke selatan. Atas bantuan saudara Jatayu yang bernama Sampati, Hanuman berhasil mengenal pasti lokasi Sita. Dengan itu, bermulalah perjalanan dan pengembaraan Hanuman di Sri Lanka yang dimuatkan ke dalam jilid kelima, berjudul Sundara Kanda.

Sundara dalam Bahasa Sanskrit membawa maksud jelita atau mulia. Namun di sini, ia merujuk kepada panggilan terhadap Hanuman. Dalam bab kelima ini, beliau merupakan watak utama sebagai satu-satunya vanara yang boleh merentasi laut dan menjejakkan kaki di Sri Lanka.

Sebaik sahaja Hanuman menemui Sita di istana Ravana, beliau pun mengirimkan cincin titipan Rama sebagai bukti yang beliau datang mewakilinya dan bertujuan menjemput Sita pulang. Namun, Sita enggan kerana baginya, Rama sendiri yang patut datang membalas den.dam ke atas Ravana. Sita kemudian menitipkan barang kemasnya kepada Hanuman bagi membuktikan yang mereka berdua berhasil bertemu empat mata.

Masa terus bergulir. Sepanjang berada di Lanka, Hanuman sempat membuat keka.cauan. Aksaya, si putera Ravana sendiri terbu.nuh. Hanuman kemudian tertang.kap dan dibawa menghadap Ravana. Sebagai hu.kuman, ekornya diba.kar.

Hanuman bagaimanapun punyai rancangan tersendiri. Dengan menyeru nama Rama berulang kali, ekornya tumbuh panjang. Justeru, kain berminyak yang membalutinya terpaksa ditambah – makin lama makin banyak. Kemudian sebaik sahaja api dinyalakan, Hanuman mengubah bentuknya menjadi gergasi sekali gus merebakkan keba.karan ke seluruh Lanka.

Usai membuat kacau, Hanuman lantas terjun ke dalam laut dan pulang mendapatkan pasukannya yang menanti di pantai selatan India. Mereka kemudian pulang ke Kishkinda membawa khabar gembira buat Sugriva dan Rama. Bala ten.tera lantas dihimpunkan dan diberangkatkan ke Lanka, menamatkan penceritaan Jilid Sundara.

Kisah disambung dalam jilid keenam yang berjudul Yuddha Kanda (Jilid Peperangan). Penceritaannya dimulai oleh kisah pembinaan jambatan yang menghubungkan antara India dan Sri Lanka. Umum mengenalinya sebagai Jambatan Adam.

Sebaik jambatan selesai dibina, pertem.puran akhir antara Rama dan Ravana pun bermula. Babak-babaknya agak berjela, dengan satu demi satu rakshasa utama tampil menghadapi Rama, Lakshmana, dan Hanuman.

Sepanjang 13 hari suntuk, keputusan pepe.rangan bersilih-ganti antara pihak Rama dan Ravana. Tentu sekali, Rama yang memenanginya.  Juga sepertimana yang boleh dijangka, Rama kembali ke Kishkinda dan ditabalkan sebagai raja sekaligus mengakhiri jilid keenam Ramayana.

Jilid ketujuh dan terakhir Ramayana bertajuk Uttara Kanda. Ia secara umum disifatkan sebagai kisah tambahan dan bukannya karya asli Valmiki. Jilid ini bercerita tentang pengu.siran Sita ke hutan akibat toh.mahan masyarakat awam. Sepanjang tempoh bu.angan tersebut, beliau dijaga oleh Valmiki yang turut bertanggungjawab melatih dua orang puteranya yang masing-masing dilahirkan di hutan, iaitu Luv dan Kush.

Dalam masa yang sama, Rama mengadakan kempen perluasan kuasa menerusi Ashwamedha Yagna (suatu tradisi di mana raja akan melepaskan segerombolan kuda ke wilayah jiran. Pemerintah tempatan kemudian diberi pilihan sama ada menambat atau membiarkan kuda tersebut. Jika kuda ditambat, ia bermakna mereka memilih pepe.rangan dan jika kuda dibiarkan, ia bermaksud damai).

Takdir menentukan yang kuda-kuda tersebut tertambat di hutan tempat Luv dan Kush menetap. Hanuman kemudian dihantar ke sana, disusuli oleh adik-beradik Rama. Namun, masing-masing ditahan oleh kedua-dua putera tersebut, membuatkan Rama sendiri turun padang.

Dek kagum dengan keterampilan Luv dan Kush, Rama lantas menjemput keduanya ke sebuah keraian di Ayodhya tanpa mengetahui identiti sebenar mereka. Setiba di sana, Luv dan Kush pun mendendangkan bait-bait puisi Ramayana yang diajarkan oleh Valmiki.

Sesampai pada bait yang menceritakan perihal pengu.siran Sita, Rama dirundung duka dan rindu. Saat itu juga, Valmiki membawa Sita ke penghadapan Rama sekali gus menyatukan semula empat beranak yang telah lama terpisah. Kishkinda akhirnya dimeriahkan semula dengan sebuah keluarga diraja yang lengkap sekali gus menamatkan epik puisi yang berusia 2,500 tahun itu.

PENGARUH RAMAYANA DI ASIA TENGGARA DAN SAMBUTANNYA PADA HARI INI

Kemasyhuran epik Ramayana bukan sekadar terhad dalam lingkungan masyarakat di India, akan tetapi ia turut tersebar hampir ke seluruh Asia Tenggara sehingga tahun 1,500 Masehi menerusi mubaligh-mubaligh Buddha dan Hindu. Patung dan prasasti berkaitan Ramayana boleh dijumpai di beberapa buah negara seperti Kemboja, Myanmar, Thailand, Malaysia, dan Indonesia.

Persembahan teater, tari-menari, dan wayang kulit yang diamalkan di Asia Tenggara juga banyak mengadaptasi kisah-kisah dari epik ini. Masyarakat Jawa misalnya membumikan Ramayana sebagai Kakawin Ramayana sementara suku Thai pula mengenalinya dengan nama Ramakien.

Di India, sambutan berasaskan Ramayana memenuhi kalendar tahunan mereka. Pada bulan Mac misalnya, sembilan hari dikhususkan untuk merayakan kelahiran Rama. Sepanjang tempoh tersebut, penganut Hindu akan berpuasa dan membacakan epik Ramayana berulang kali.

Memasuki bulan September atau Oktober, kerayaan Dussehra pula disambut sebagai meraikan kemenangan Rama. Keraian ini dihiasi dengan pembacaan Ramlila (ringkasan Ramayana), jamuan makan, persembahan wayang kulit, dan persembahan teater. Pada hari kesembilan, mereka akan berpuasa manakala pada hari ke-10, mereka akan memba.kar patung Ravana.

Dalam keraian tersebut, patung Ravana digambarkan mempunyai 10 kepala sebagai simbol peribadi buruk yang wujud dalam diri manusia; iaitu syahwat (kama vasana), amarah (krodha), khayal (moha), tamak (lobha), megah diri (mada), hasad (matsara), pentingkan diri (swartha), benci (durmati), bengis (amanavta), dan sombong (ahankara).

Selepas berlalu dua puluh hari, keraian Dussehra akan disusuli oleh pesta cahaya atau Diwali. Pesta ini adalah simbolik kepada kemenangan rohaniah, merujuk kepada kepulangan Rama ke Ayodhya setelah mene.waskan Ravana.

Tempat-tempat yang dikunjungi oleh Rama sepanjang tempoh pengusirannya ke hutan juga dijadikan sebagai tempat pemujaan yang masyhur bagi kebanyakan penganut Hindu. Begitu juga dengan kota Ayodhya, tanah kelahiran Rama. Ia tidak lekang dari kunjungan manusia sekali gus membuktikan betapa pengaruh Ramayana masih tertanam subur dalam jati diri mereka.

RUJUKAN

Singh, Brinda. (30 Ogos 2020). Ramayana: The Grand Epic of Ancient India. Ancient Origins.
https://www.ancient-origins.net/myths-legends-asia/ramayana-0014190

Teacher, Universal. (n.d.). Bala Kanda.
https://universalteacher.com/1/bala-kanda/

Teacher, Universal. (n.d.). Ayodhya Kanda.
https://universalteacher.com/1/ayodhya-kanda/

Teacher, Universal. (n.d.). Aranya Kanda.
https://universalteacher.com/1/aranya-kanda-aranya-kandam/

Vyasanonline. (n.d.). Kishkinda Kanda.
https://www.vyasaonline.com/kishkindha-kanda/

Teacher, Universal. (n.d.). Sundara Kanda.
https://universalteacher.com/1/sundara-kanda/

Vyasaonline. (n.d.). Yuddha Kanda.
https://www.vyasaonline.com/yuddha-kanda/

Teacher, Universal. (n.d.). Uttara Kanda – Valmiki Ramayana Story.
https://universalteacher.com/1/uttara-kanda-valmiki-ramayana-story/


Ulang Tahun Perang Enam Hari Melawan Zionist-Israel

Hari ini genap 50 tahun permulaan Perang Enam Hari (Six-Day War). Di kalangan orang Arab, hari ini diperingati sebagai An-Naksah (النكسة), sama penting seperti An-Nakbah (النكبة) yang memperingati pendirian negara Israel dan penghalauan penduduk Palestin pada 15 Mei 1948.

Dalam masa sesingkat 132 jam (6 hari), tentera Israel menewaskan pakatan Mesir-Syria-Jordan yang jauh lebih besar saiznya, sekali gus merampas Baitul Maqdis timur (tempat terletaknya Masjid Al-Aqsa) dan Tebing Barat dari Jordan, Jalur Gaza dan Semenanjung Sinai dari Mesir, dan Dataran Tinggi Golan dari Syria.

Perang berpunca dari tindakan Gamal Abdel Nasser, presiden Mesir menghalau pasukan penjaga keamanan UN keluar dari Semenanjung Sinai dan menutup jalan laut Israel pada Mei 1967. Penempatan pasukan UN dibuat sejak gencatan senjata antara Mesir dan Israel pada tahun 1956. Nasser berbuat demikian kerana dimaklumkan oleh Soviet Union (Rusia) tentang rancangan Israel untuk menyerang Syria dan Mesir. Jadi, Nasser cuba membuat serangan preemptif terlebih dahulu.

Ancaman Nasser menimbulkan panik di seluruh Israel. Serangan yang bakal dilancarkan oleh Mesir, Syria dan Jordan dari tiga arah mampu menghancurkan Israel dalam sekelip mata. Retorik Nasser untuk ‘melenyapkan Israel dari peta dunia’ memperingatkan orang Yahudi tentang malapetaka Holocaust yang berlaku 25 tahun lepas dan membangkitkan semangat perang mereka.

Rancangan Israel adalah meninggalkan 12 buah pesawat tempur di dalam negara, yang selebihnya (196 buah) digunakan untuk serangan preemptif ke atas pesawat tempur Arab yang berjumlah lebih 600 buah. Ini merupakan tindakan ‘gamble’ yang sangat berisiko. Sekiranya gagal, tiada lagi pesawat yang boleh melindungi Israel lagi.

Pada jam 8.45 pagi, 5 Jun 1967, Israel menyerang tapak tentera udara Mesir dan menghancurkan kesemua 500 buah pesawat Mesir dalam masa 3 jam. Kuasa tentera udara Mesir dilumpuhkan. Kini Israel menguasai udara. Dalam peperangan moden, ‘air superiority’ hampir bersinonim dengan kemenangan.

Namun Nasser mengarahkan tentera dan media untuk menutup cerita sebenar. Radio melaporkan berita palsu tentang ‘kejayaan Mesir menembak jatuh pesawat Israel’ untuk menyedapkan hati rakyat. Yang lebih parah, Nasser turut menyalurkan maklumat palsu tersebut kepada Jordan dan Syria. Jordan dan Syria memasuki gelanggang dengan harapan palsu. Maka, Israel membelasah sekali tentera Jordan dan Syria yang bergantung kepada kuasa udara Mesir.

Pada 7 Jun, tentera Israel menawan Baitul Maqdis timur yang dikuasai Jordan ketika itu. UN mengarahkan gencatan senjata pada 10 Jun 1967. Pada masa itu, Israel telah pun memperluaskan wilayahnya 3 kali ganda berbanding wilayah asal.

Orang Yahudi percaya bahawa Tuhan mencipta alam dalam masa 6 hari. Perang Enam Hari membuat mereka tambah yakin bahawa merekalah bangsa pilihan Tuhan. Orang Kristian di US turut melihat perang tersebut sebagai mukjizat, maka mereka pun mula bersimpati dengan Israel dan memberi sokongan kepadanya.

Perang tersebut mengorbankan lebih 20,000 askar Arab, sementara korban Israel kurang dari 1,000. Kekalahan tersebut memberi penghinaan besar kepada pemimpin Mesir, Jordan dan Syria. Di Syria, kerajaan Salah Jadid hilang populariti dan digulingkan oleh Hafez Al-Assad. Kemasukan pelarian Palestin dari Tebing Barat ke Jordan mencetuskan persengketan antara Raja Hussein dan Yasser Arafat pada tahun 1970. Nasser mengalami kemurungan dan meninggal dunia 3 tahun kemudian.

UN mengeluarkan Resolusi 242 pada November 1967 mengarahkan Israel untuk berundur semula ke sempadan sebelum perang, namun tidak dilayan. 6 tahun kemudian, pakatan Arab bangkit semula dengan mencetuskan Perang Yom Kippur pada bulan Ramadan 1973. Dalam perang tersebut, Mesir hampir menawan semula Sinai, namun tidak berjaya kerana campur tangan US dan Soviet yang membawa kepada gencatan senjata.

Walaupun tidak berjaya merampas kembali wilayah yang ditawan, Perang Yom Kippur menamatkan mitos ‘Israel tidak dapat dikalahkan’ dan memaksa Israel untuk berunding. Israel memulangkan Sinai dalam Perjanjian Camp David 1978 dan memberikan Gaza dan Tebing Barat kepada Palestin dalam Perjanjian Oslo 1993. Namun Israel tidak ikhlas dalam melaksanakan pelan damai malah terus membina penempatan dan tembok pemisah di Tebing Barat. Israel masih tidak melepaskan Baitul Maqdis timur dan Golan: Baitul Maqdis atas kepentingan agama, Golan atas kepentingan strategi.

Sementara mengutuk kejahatan Israel, Perang Enam Hari juga mendedahkan kelemahan kepimpinan umat kita iaitu ‘underestimate’ musuh dan hidup dalam ilusi. Nasser mencabar Israel untuk berperang namun tidak bersedia, malah keegoan menyebabkan Nasser berbohong terhadap rakan sepakatan.

Kali terakhir Baitul Maqdis jatuh pada tahun 1099, umat Islam mengambil masa 88 tahun untuk membebaskannya. Ketika itu mereka memiliki Nuruddin dan Saladdin yang rapi berstrategi dan licik berdiplomasi. Namun malangnya di zaman kita kebanyakan pemimpin kita adalah seperti Nasser dan Raja Hussein, ego dan penuh ilusi.

50 tahun sudah berlalu, mampukah kita menemui Nuruddin dan Saladdin dalam masa 38 tahun yang akan datang?

Bacaan Lanjut:
Michael Oren (2010). Six Days of War.
Jeremy Bowen (2005). Six Days: How the 1967 War Shaped the Middle East.
Steven Pressfield (2014). The Lion’s Gate: On the Front Lines of the Six Day War.


Adakah Makhluk Asing Wujud?

Pada bulan September 2015, ahli astronomi telah mengkaji pancaran cahaya sebuah bintang bernama KIC 8462852. Dibandingkan dengan saiz KIC dan planet-planet sekitarnya, bintang tersebut mempunyai saiz yang jauh lebih besar.

Justeru, jika terdapat sebarang planet yang melintasi di depannya, gangguan pancaran cahaya yang tiba ke teleskop saintis sepatutnya amatlah kecil. Bahkan jika planet Jupiter melintasi matahari sekalipun, gangguan cahaya hanya berlaku pada kadar 1%. Namun, saintis dapati gangguan cahaya yang berlaku pada KIC sangat tinggi iaitu sebanyak 22%. Perkara ini tidak pernah berlaku sebelum ini.

Perkara ini mendapat liputan meluas dalam kalangan media-media Barat kerana terdapat saintis yang berpendapat, kemerosotan melampau ini mungkin disebabkan suatu tamadun asing yang wujud di luar sistem solar kita.

Iya, pastinya terdapat alasan lain yang kurang sensasi dari alasan makhluk asing. Terdapat saintis yang menyanggah idea tersebut, sebaliknya ia di sebabkan oleh lintasan komet di angkasa raya.

Namun, ia tidak dipersetujui oleh Bradley Schaefer daripada University of Louisana State. Setelah membentangkan data-data, beliau mendakwa penurunan tersebut bukannya perkara yang baru sahaja berlaku, sebaliknya telah berlarutan sejak 100 tahun yang lepas. Menurut kiraannya, sebanyak 650,000 komet diperlukan pada waktu ini bagi menyebabkan penurunan sebanyak 22%.

Kajian berkenaan makhluk asing bukan perkara baru dalam tamadun manusia. Sejak tahun 1960 lagi seorang ahli astronomi bernama Frank Drake telah melakukan eksperimen pertama di Search for Extraterrestrial Intelligence (SETI) bagi menjejaki makhluk asing yang mungkin wujud selain manusia. Namun, sejak daripada tahun tersebut hinggalah kini, tidak ada sebarang penemuan yang berjaya di temui oleh saintis-saintis di SETI.

Usaha menjejaki makhluk asing kini bakal berubah apabila pada Februari 2016, seorang jutawan Russia, Yuri Milner telah melabur sebanyak 100 juta USD bagi membiayai projek-projek memburu makhluk asing sekaligus menjadikan ia sebuah pelaburan terbesar pernah berlaku dalam sejarah manusia.

Projek tersebut bernama Breakthrough Listen dan akan dijalankan selama 10 tahun dan mendapat kerjasama daripada seorang ahli kosmologi terkenal bernama Stephen Hawking.

Projek ini akan menggunakan dua teleskop radio terbesar di bumi iaitu Green Bank Telescope di Amerika Syarikat, dan Parkes Telescope di Australia. Teleskop-teleskop ini akan menjadi 50 kali ganda lebih sensitif daripada sebelumnya dan bakal mengawasi berjuta-juta bintang dan 100 galaksi terdekat dari sistem suria. Sebarang pergerakan pesawat-pesawat asing yang mungkin berterbangan di sekitar 1,000 bintang terdekat dari bumi pasti akan dikesan oleh teleskop-teleskop ini kelak.

Mengetahui betapa besarnya pelaburan yang dibuat oleh Milner membuatkan kita sedar, betapa jauhnya manusia telah pergi bagi menjejaki kehidupan asing selain manusia di alam ini.

Ia bukan pelaburan yang sia-sia kerana saintis telah pun pastikan terdapat 2,000 buah planet di luar galaksi bima sakti yang mempunyai tamadun asing padanya. Di dalam galaksi bima sakti sendiri, kemungkinan terdapat 60 bilion planet yang sesuai di duduki hidupan di mana mungkin terdapat hidupan asing di planet-planet tersebut.

Namun, sebuah pertanyaan perlu dijawab, jika manusia benar-benar menjumpai tamadun asing ini apakah langkah kita yang seterusnya? Persoalan ini perlu dilihat dari mula iaitu jika isyarat pertama berjaya dikesan. Apa perlu dibuat?

Jika isyarat pertama dikesan, perkara yang harus dilakukan adalah menolak kemungkinan ia adalah isyarat daripada makhluk asing. Selepas itu, adakah isyarat tersebut boleh diulang? Jika isyarat tersebut hanya di terima sekali sahaja, maka susah untuk menjustifikasikannya dengan sebarang hidupan makhluk asing.

Perkara ini mungkin boleh mengingatkan kita kepada signal “WOW!” yang diterima oleh saintis pada bulan Ogos tahun 1977. Pada tahun tersebut, saintis menerima ledakan gelombang radio yang berkekalan selama 72 saat.

Bahkan, isyarat tersebut sangat hampir dengan frekuensi yang dipercayai oleh penyelidik SETI akan digunakan oleh makhluk asing untuk berkomunikasi dengan manusia. Apabila ahli astronomi bernama Jerry Ehman menerima versi cetakan daripada isyarat tersebut di Ohio, beliau menulis di tepinya perkataan “WOW!” menggunakan pen merah.

Namun, selepas daripada peristiwa tersebut, tidak ada lagi sebarang isyarat baru yang serupa diterima oleh ahli-ahli saintis. Sekali sahaja isyarat yang diterima tidak boleh dijadikan alasan ia datang daripada makhluk luar.

Justeru, isyarat tersebut boleh didedahkan kepada saintis lain untuk dianalisis. Namun, jika isyarat tersebut berulangan dan berkemungkinan besar dihantar oleh hidupan asing, maka menurut SETI Signal Detection Protocol, maklumat tersebut perlu segera dilaporkan kepada Setiausaha Agung Bangsa-Bangsa Bersatu (UN Secretary General).

Isyarat tersebut akan dilindungi dan sebarang respon balas daripada saintis adalah dilarang melainkan konsensus di peringkat antarabangsa telah dijalankan bagi membenarkan sebarang respon isyarat di buat semula bagi pihak bumi.

Perincian mengenai penemuan tersebut akan segera dihebahkan kepada media-media perdana dan individu yang menemui isyarat tersebut dikehendaki memaklumkan sendiri secara langsung kepada penduduk bumi.

Namun, sama ada manusia perlu memberikan respon atau tidak, ahli astronomi telah bercanggah pendapat mengenainya. Sebahagiannya bersetuju, manakala sebahagian yang lain membantahnya. Malah, Stephen Hawking sendiri merupakan antara ahli kosmologi yang menentang sebarang mesej dihantar ke mahluk asing jika manusia menerima isyarat mereka kelak.

Persoalan seterusnya ialah, jika isyarat diterima bagaimana manusia di bumi dapat membuat interpretasi kandungannya? Makhluk asing tidak bercakap menggunakan bahasa Inggeris atau mana-mana pun bahasa yang di gunakan oleh manusia di bumi!

Yep, memang betul tidak munasabah makhluk di luar bumi boleh berkomunikasi menggunakan bahasa manusia di bumi. Oleh itu, simbol matematik mungkin adalah alternatif yang boleh dipakai untuk melakukan komunikasi di antara makhluk angkasa raya.

Respon pertama perlulah mengandungi maklumat berkenaan Prime Number ataupun Fibonacci Consequence yang di gunakan manusia di bumi. Apabila kedua-dua pihak sudah faham akan bahasa perantaraan yang perlu digunakan untuk berkomunikasi, iaitu matematik, maka manusia boleh menggunakan mesej yang lebih terperinci seperti kod binari untuk menghantar mesej yang lebih terperinci.

Lagi persoalan, apakah kandungan mesej yang perlu dihantar manusia kelak?

Kita mungkin boleh menggunakan aspirasi daripada percubaan yang lepas apabila pesawat Voyager dilancarkan pada tahun 1977, ia membawa juga bersamanya sebuah plat emas beukuran 12 inci yang mengandungi bunyi dan gambar daripada bumi. Bunyi tersebut mengandungi bunyi-bunyi burung, bunyi gelombang dan kilat. Malah ia juga mengandungi susunan muzik yang pernah dikarang oleh Beethoven, Bach dan Chuck Berry.

Manakala gambar pula mengandungi gambaran mengenai sistem solar, DNA dan bagaimana manusia membiak. Plat tersebut mengandungi juga peta yang menunjukkan kedudukan bumi yang berada di galaksi bima sakti. Voyager 1 mungkin telah meninggalkan sistem solar, namun ia mungkin mengambil masa selama 40, 000 tahun lagi untuk tiba ke sistem solar yang lain.

Selain menghantar mesej, faktor lain yang perlu diambil kira adalah masa yang diambil untuk menghantar mesej tersebut. Walaupun mesej tersebut akan menggunakan gelombang radio yang bergerak dengan pecutan cahaya, ia tetap mengambil masa yang lama untuk bergerak melintasi alam semesta.

Masa yang diperlukan untuk tiba di sistem solar terdekat dengan bumi pun bakal mengambil masa selama 4 tahun. Manakala bintang KIC 8462852 yang menjadi igauan akan kewujudan makluk asing pula berada pada kedudukan 1,480 tahun perjalanan cahaya. Sebarang mesej yang cuba di hantar ke bintang tersebut pada waktu sekarang akan memakan masa yang lama untuk sampai iaitu selama 3,000 tahun!

Seandainya manusia benar-benar menerima isyarat makhluk asing ini, maka apakah kesannya kepada manusia secara psikologi pula? Adakah akan menimbulkan keresahan, kerisauan atau gangguan psikologi yang lain? Kerana segalanya boleh berlaku.

Boleh jadi makhluk asing ini merupakan spesies penjajah yang bersifat ganas dan zalim. Atau mungkin boleh jadi sebaliknya juga. Samada makhluk asing ini bersifat zalim ataupun berdiplomasi, tiada siapa pun yang tahu dan kedua-duanya mempunyai kebarangkalian yang seimbang. Sedikit sebanyak, mungkin terdapat kesan psikologi bakal dirasai oleh sebahagian manusia di bumi.

Untuk mengetahui perkara ini, pada tahun 1999 sebuah bancian telah dilakukan oleh The Roper Organisation hasil kerjasama dengan National Institute for Discovery Science (NIDS).

Hasil kajian mereka mendapati sebanyak 32% responden menjawab, mereka bersedia menghadapinya dan 17% lagi menjawab memikirkan tempat mereka di alam ini.

Apabila soalan ditanya, “How you thought others would respond?”

Sebanyak 25% menjawab kebanyakan orang akan panik, terkejut. Mungkin kita boleh belajar sesuatu daripada sebuah peristiwa pada tahun 1938 dahulu, di mana Orson Welles telah membuat sebuah siaran radio bertajuk “War Of The Worlds” memaklumkan makhluk asing bakal menyerang bumi.

Siaran tersebut begitu realistik sehinggakan ramai orang benar-benar mempercayai makhluk asing benar-benar akan menyerang manusia. Laporan-laporan serangan histeria banyak dilaporkan pada waktu itu. Apabila versi Sepanyol telah disiarkan di Ecuador pada tahun 1949, ramai orang menjadi gila dan memenuhi jalanan-jalanan sehingga menyebabkan 6 orang telah mati.

Persoalan lain pula, apakah agaknya karakter tamadun asing ini? Adakah mereka bersifat aggresif seperti kaum saiya? Atau bersifat kawan seperti ET? Hasil daripada kajian yang dilakukan pada tahun 1997 mendapati, sebanyak 84% responden yakin, makhluk asing akan bersifat baik dan diplomasi.


Asal Usul Tamadun Parsi Disebalik Perhiasan Pokok Krismas

Pokok Krismas merupakan sebatang pokok malar hijau yang dihiasi dengan lampu-lampu dan pelbagai perhiasan yang menjadikan ia antara elemen penting bagi Perayaan Hari Natal. Pokok ini dijadikan sebagai perhiasan dalaman dan luaran sesebuah kawasan. Mengenai jenis-jenis pokok Krismas, pokok pain dan pokok fir, sering menjadi pilihan utama. Pokok ini, ada yang ditebang, dipasu dan ada juga diperbuat dari pokok buatan.

Perayaan Hari Natal mempunyai hubungan yang kuat dengan sejarah silam dan fenomena alam. Di bahagian Atmosfera Utara Bumi, hari yang paling sekejap dan malam yang terpanjang, jatuh pada tanggal 21 Disember atau 22 Disember dan fenomena ini digelar sebagai solstis musim sejuk. Menurut Pusat Rujukan Persuratan Melayu, solstis merupakan waktu ketika Matahari berada paling jauh ke selatan atau ke utara, dari Khatulistiwa.

Kebanyakan masyarakat purba percaya bahawa matahari ialah dewa dan musim sejuk yang sering tiba pada setiap tahun, merupakan petanda bahawa dewa mereka itu, sedang sakit dan lemah. Bagi mereka, tujuan meraikan solstis ini kerana solstis membawa maksud bahawa dewa mereka, sudah mula beransur baik.

Masyarakat Mesir Purba menyembah dewa matahari mereka iaitu Ra. Semasa solstis berlaku, peristiwa ini merujuk kepada Ra yang semakin pulih dari sakitnya. Setibanya saat ini, masyarakat Mesir Purba mula memenuhkan ruang-ruang perumahan mereka dengan pokok-pokok sawit yang menghijau. Hal ini merupakan simbolik terhadap sebuah kejayaan, iaitu hidup setelah mati.

Bagi masyarakat awal  Rom pula, solstis ini diraikan dengan sebuah perayaan bernama Saturnalia, yang menghormati Saturn, dewa pertanian. Mereka tahu dan faham bahawa solstis akan mengembalikan kehijauan ladang-ladang dan kebun-kebun mereka.

Bagi memperingati peristiwa ini, masyarakat ini telah menghias rumah-rumah dan kuil-kuil mereka dengan dahan-dahan yang malar hijau. Di bahagian Utara Eropah pula, golongan paderi Celt Purba, telah menghiasi kuil-kuil mereka dengan dahan-dahan hijau sebagai simbol kehidupan yang abadi.

Konsep Alam Semesta

Bagi masyarakat Parsi, Perayaan Hari Natal ini ada persamaannya dengan sebuah tradisi perayaan mereka, iaitu Shab-e Yalda. Shab-e Yalda bermaksud “Malam Kelahiran”, yang juga dikenal sebagai “Kelahiran Mithra”.

Perayaan ini disambut setiap 20 Disember atau 21 Disember setiap tahun-menyamai tarikh berlakunya solstis musim sejuk. Konsep pokok Krismas mempunyai identiti yang sama dengan konsep pokok Yalda yang diraikan oleh masyarakat Parsi. Sehingga hari ini, Yalda masih lagi disambut oleh anak-anak keturunan mereka di seluruh dunia.

Bidang sains dalam kehidupan seharian masyarakat ini, bukanlah suatu yang asing. Astronomi merupakan salah satu cabang sains yang tertua dalam ketamadunan Parsi. Bagi mereka, pokok Yalda merupakan pokok yang suci. Mereka hias pokok tersebut dengan pelbagai perhiasan dan diselitkan juga elemen keagamaan, sejarah dan falsafah alam semesta terhadapnya.

Pokok Yalda dihias kerana pokok ini melambangkan sebuah sistem suria. Pada puncak pokok ini, mewakili Matahari manakala di bahagian bawahnya pula, dihiasi dengan pelbagai perhiasan, yang mewakili planet-planet dan bintang-bintang di angkasa. Mereka juga meletakkan dua reben emas atau perak pada pokok tersebut untuk menggambarkan ia sebagai Bima Sakti.

Tuntutan Kewujudan Pokok Krismas Pertama

Terdapat dua buah negara yang sering berbalah mengenai isu ini. Kedua-dua negara tersebut ialah Latvia dan Estonia. Masing-masing mendakwa bahawa di negara merekalah, tempat wujudnya pokok Krismas yang pertama. Latvia telah mengenal pasti bahawa tradisi pokok Krismas ini telah pun ada pada tahun 1510.

Terdapat seorang ahli persatuan saudagar, The House of the Black Heads  membawa sebatang pokok ke bandar mereka dan menghias cantik pokok tersebut, sebelum pokok itu terbakar. Sementara itu juga, Estonia telah menyanggah dakwaan tersebut, dengan mengatakan bahawa festival yang sama juga telah di anjurkan oleh persatuan yang sama, di pusat bandar Tallinn pada 1441.

Terdapat ahli sejarawan yang meragui kedua-dua dakwaan tersebut. Gustavs Strenga (2016) dari National Library of Latvia di Riga, telah mendakwa bahawa perayaan persatuan tersebut, tiada kaitan langsung dengan Hari Natal. Namun begitu, perkara ini tiadalah dapat menghentikan pertelingkahan sesama mereka. Info tambahan, terdapat sebuah plak yang telah dibina bagi memperingati tempat letaknya, pokok Krismas pertama tersebut di Town Hall Square, Riga.

Walau bagaimanapun, simbolik pokok Krismas ini mempunyai asal-usulnya yang jauh lebih awal, iaitu seawal abad ke 600 Sebelum Masihi. Simbolik ini terkait dengan dewa Matahari, Mithra, dalam masyarakat Parsi. Gambar berikut merupakan relief yang terukir pada dinding Persepolis. Salah satu adat istiadat telah dilaksanakan di ibu kota Empayar Achaemenid ini, menggambarkan Mithra dan sebatang pokok yang malar hijau.

Tuntasnya, tumbuhan juga memainkan peranan penting dalam pembinaan budaya dan ketamadunan sesebuah bangsa. Sebarang usaha pemeliharaan dan perlaksanan sesebuah tradisi, menambah jangka hayatnya untuk kekal relevan walau berubah norma, pegangan dan pandangan sesebuah bangsa terhadap tradisinya sendiri.

RUJUKAN:

History.com Editors. (2020, December 2). History of Christmas Trees. HISTORY.

Why do we have Christmas trees? The surprising history behind this holiday tradition. (2020, December 18). Travel.

Hudiburgh, M. (2008). Christmas is an old Tradition from Persian/Iran. Academia.

Shab-e Yalda, the celebration of the longest night of the year. (2020, January 18). Eavar Travel.

Holloway, A. (2014, December 22). Christmas tree has its roots in ancient customs. Ancient Origins.

The Editors of Encyclopaedia Britannica. (2020). Christmas tree | Tradition, History, & Facts. Encyclopedia Britannica.


Misteri Asal Usul Pengasasan Kota Kyiv

Kiev, atau Kyiv, salah satu kota tertua di Eropah Timur dan bandar Slavic yang paling penting sepanjang zaman ini memiliki sejarah yang sangat panjang di mana asal usulnya sudah lama dilupakan. Kiev adalah sebutan dalam bahasa Rusia. Ia kini menjadi ibu kota negara Ukraine yang sedang berkonflik dengan Rusia ketika ini.

Ahli-ahli sejarah tak banyak berselisih pendapat mengenai peristiwa yang menyusul abad ke-9 Masihi. Kota itu jatuh ke tangan orang Varangian, selepas pemerintahannya, ia menjadi singgahsana bangsa Kievan Rus.

Namun terdapat juga perselisihan pendapat bahawa wilayah sekitar Kyiv sebenarnya sudah bertradisi Slavic sejak dahulu lagi. Tetapi sejarah kota itu sendiri agak rumit.

Artikel Wikipedia mengenai sejarah Kyiv memberi penjelasan secara ringkas. Kubu pertama abad ke-8 dibina di atas penempatan Slavic yang terbiar. Tetapi sejarawan tidak pasti sama ada orang Slav atau Khazar membina tembok ini.

Antara abad ke-8 hingga ke-9, kota ini jelas adalah sebuah pengkalan Khazar. Namanya Sambat – “tempat tinggi” dalam bahasa Turkik.

Jadi, siapa sebenarnya orang Khazar? Mereka adalah rumpun Turkik separa nomad yang pada satu ketika dahulu memilih untuk menukar kepercayaan ajaran Tengrisme mereka kepada ajaran Yahudi atau Judaisme. Mereka membina empayar yang bertahan selama beberapa abad.

Kyiv memainkan peranan penting dalam perdagangan antara China, Timur Tengah, dan Kievan Rus. Dan hampir semua peta Khazaria menunjukkan kota Kyiv berada di titik sempadan empayar.

Kini, kisah yang paling popular tentang asal usul Kyiv menyatakan bahawa pengasas Kyiv adalah tiga bersaudara – Kyi, Shchek, dan Khoryv.

Dalam versi kemudian, seorang adik perempuan bernama Lybid menyusuli mereka. Namanya bermaksud “angsa” dalam bahasa Slavic, dan ia juga merupakan nama sungai yang mengalir melalui Kyiv – anak sungai Sungai Dnieper.

Walaupun nama Lybid sudah terang lagi bersuluh berasal dari perkataan bahasa Slavic, namun nama tiga beradik lelaki yang lain mungkin tidak. Etimologi mereka lebih bermasalah dan tidak boleh dijelaskan dengan mana-mana istilah Slavic.

Sumber tertua “legenda tiga bersaudara” ialah Rus’ Primary Chronicle. Ia bermula pada tahun 1113. Di sini, kita boleh menemui sesuatu yang berbeza, amat menarik namun ahli sejarah terlepas pandang tentangnya. Ini adalah teks yang dimaksudkan dalam terjemahan bahasa Melayu:

“Semasa menyusuri Dnieper, mereka melihat sebuah kota di atas bukit. Mereka bertanya: “Kota siapa ini?”

—“Terdapat tiga beradik lelaki, Kyi, Shchek, dan Khoriv. Mereka terhapus, dan kami terselamat, membayar ufti kepada puak Khazar mereka.” (Rus’ Primary Chronicle, Invitation to the Varangians, baris 15 and 16)

Puak Khazar mereka? (“родомъ ихъ козаромъ” dalam versi asal) Nestor menulis tentang catatan ini hanya beberapa abad kemudian di kota Kyiv. Dan nampaknya dia tidak berapa ragu-ragu tentang asal usul pengasas Kyiv.

Tetapi jika mereka ini benar-benar adalah orang Khazar, apakah maksud nama mereka dan bolehkah mereka dijelaskan dengan etimologi bahasa Turkik?

Tiga Bersaudara/Bangsa?

Satu lagi teori menarik menyatakan bahawa Kiy memutuskan untuk menetap di Ukraine, memberikan nama Kyiv kepada kota. Dua abangnya yang lain memutuskan untuk pergi lebih jauh.

Shchek menjadi nenek moyang bangsa Czech dan Khoriv pula mempelopori bangsa Croatia. Sokongan tidak langsung terhadap teori asal-usul Croatia ini datang dari petikan Wikipedia mengenai sejarah Kyiv:

“Suku Magyar memerintah kota ini antara tahun 840 dan 878, sebelum bermigrasi bersama beberapa suku Khazar ke Hungary.”

Malah, terdapat sebuah nekropolis (makam besar) Khazaria yang besar, mengandungi 650 kubur dan bertarikh sekitar abad ke-8 hingga 9 Masihi, di Chelarevo, Serbia, tepat semasa migrasi ke Hungary.

Tetapi jika nama-nama ini memang berasal dari suku-suku Turkik / Khazar, pasti sudah ada pihak dijangka telah melihat mereka mula-mula muncul lebih jauh ke Timur, dalam tempoh yang lebih awal, sebelum penghijrahan barat ini. Dan proses ini mungkin benar-benar berlaku.

Khoriv

Semasa penggalian arkeologi di kota Tanais kuno, berhampiran Rostov on Don, Rusia moden, dua tablet telah ditemui, yang hari ini dikenali sebagai tablet Tanais.

Untuk kes kita ini, yang paling menarik ialah tablet B, bertarikh tahun 220 Masihi dan mengandungi salah satu sebutan terawal tentang etnonim Croat. Seperti yang didakwa artikel Wikipedia:

“Antara namanya ialah Horoúathos, Horoáthos, dan Horóathos. Sarjana mentafsirkannya sebagai antroponim bagi etnonim Croatia Hrvat, berasal dari Iran. Tablet B Tanais menyebut Horoathos, anak lelaki Sandarz – sejenis nama Scytho-Sarmatian. Ini adalah petunjuk bahawa orang Croat awal boleh jadi orang Sarmatia atau Alan yang menjadi Slavik”

Jadi mungkin, enam abad sebelum Khoriv kita boleh melihat etnonim Horoathos (-os ialah akhiran Yunani) lebih jauh ke Timur. Mestilah, tambahan pula memang ada kaitan antara nama-nama ini.

Sebut tentang kaitan, perlu disebut juga bahawa kota Tanais juga merupakan sebahagian daripada empayar Khazar. Ia merupakan sempadan timur empayar, sama seperti Kyiv yang menandakan sempadan barat.

Shchek

Sempadan selatan empayar Khazaria bersentuhan dengan pergunungan Kaukasus, hampir dengan negeri Chechenia moden.  Dari sinilah bermulanya ejekan dalam forum etimologi di mana beberapa kajian diejek-ejek kerana mencari titik persamaan antara Czech dan Chech-enia.

Tetapi dari perspektif ini, mungkin terdapat beberapa kebenaran dalam dakwaan ini. Aku tak menemui sebarang etimologi rasmi Chechenia dan aku pun bukannya faham bahasa pertuturan mereka, jadi aku tak terlibat dengan perbahasan tentang etimologi ini.

Kiy

Tetapi ini membawa kita kepada persoalan yang paling penting. Siapa Kiy? (Кий dalam Rus’ Primary Chronicle). Seperti yang dinyatakan oleh Wikipedia Kyiv:

“..Kyi, Shchek dan Khoryv bukanlah nama Slavik dan makna serta asal usulnya sentiasa menjadi masalah bagi ahli sejarah Rusia.”

Jika ini memang nama suku Turkik, calon yang jelas boleh jadi salah satu suku Turki yang paling penting dalam sejarah – suku Kayı.  Mungkinkah Kayi ada kaitan dengan Kyi? Wikipedia Kayı menyatakan:

“Suku Kayı memainkan peranan penting dalam sejarah Kaukasus. Bahasa Kayitag adalah salah satu daripada lima dialek bahasa Kumyk. Ia adalah bahasa lingua franca di Kaukasus Utara selama sepuluh abad (abad ke-10-19 M).”

Sebaliknya, Wikipedia Khazar menyatakan seperti berikut:

“Selama tiga abad (650-965 M) Khazar menguasai wilayah yang membentang dari padang rumput Volga-Don ke Crimea timur dan Kaukasus utara.”

Lebih-lebih lagi, kedua-dua suku Khazar dan Kayı sama-sama berkongsi asal usul Turki dan bahasa Kumyk, jadi berkemungkinan besar Kayı adalah salah satu suku di empayar Khazaria. Kalau begitu, mungkinkah nama Kiy ada kaitan dengan mereka?

Tidak dinafikan, suku-suku yang kuno dan penting ini pernah menjelajah padang rumput jauh sebelum sejarah yang lebih jelas tentang mereka dicatatkan.

Kayı sangat dihormati sebagai suku yang mengasaskan Empayar Uthmaniyah semasa zaman pertengahan. Tetapi terdapat tanda-tanda bahawa sejarah mereka mungkin boleh dikaitkan dengan rekod terawal Scythian, bangsa Turkik nomad kuno yang tidak jelas identitinya. Mungkin kita boleh bincang lain kali.

Kesimpulan

Peristiwa-peristiwa yang diterangkan di sini berkaitan dengan migrasi Turkik – penyebaran suku-suku Turki di Eropah dan Timur Tengah. Ia berlaku antara abad ke-6 dan ke-11.

Dua suku lain yang sama penting dalam proses ini ialah Hun, yang dipercayai menjadi asal usul kepada nama Hungaria dan Sabir (juga dikenali sebagai Serboi) yang mungkin ada kaitan dengan Serbia.

Orang Slav dan orang Turki dari padang rumput masing-masing adalah stok dari Scythia. Mereka telah berkongsi sempadan dari Asia ke Eropah sejak zaman berzaman, kadang kala dalam peperangan, kadang kala dalam keadaan aman.

Genetik menyokong dakwaan ini. Haplogroup Y yang dominan bagi kedua-dua suku ini ialah R1a (tidak termasuk wilayah Kaukasud). Kedua-dua bangsa ini telah meninggalkan jejak mereka di wilayah luas yang terbentang antara Eropah dan India, Laut Baltik dan Siberia.

Dan semakin mendalam kita menggali sejarah, budaya dan adat resam, mereka, semakin kecil perbezaan yang memisahkan mereka.

Jika Croat dan Czech benar-benar membawa nama yang berasal dari suku Turki, nama-nama ini mungkin tergolong dalam kelas pemerintah, maka lebih kecil bilangannya.

Hal yang sama berlaku kepada orang Bulgaria, masyarakat Slavik yang mendapat nama mereka dari nama Bulgar, sebuah suku Tatar Volga berbahasa Turkik. Mereka juga merupakan sebahagian daripada empayar Khazar.

Dari sana mereka berhijrah ke Balkan semasa migrasi ini. Tetapi bilangan mereka sangat tidak ketara sehingga bahasa Slavik terus kekal dominan, pun begitu, kedan pengaruh budaya tertentu masih jelas, antaranya amalan dan kepercayaan kedukunan dalam Tengrisme.

Empayar Khazar tidaklah begitu misteri seperti yang disangkakan kebanyakan penggemar teori konspirasi. Ia adalah sebuah konglomerat bangsa, sama seperti “empayar” Scythia sebelum itu. Populasinya mungkin boleh digambarkan dengan lebih baik hasil peninggalan dari nekropolis Chelarevo.

Di sana kita boleh melihat ada tiga jenis pengebumian yang berbeza – iaitu kaedah shamanistik Avar yang memulihara kepercayaan Tengrisme nenek moyang mereka, selebihnya adalah kaedah Yahudi Khazar dan Slavic – ketiga-tiga kaedah kepercayaan berbeza yang berada di satu tempat.


Mumia Khuwy Mengubah Semula Sejarah Pemumiaan Mesir Purba

Bagi peminat Tamadun Mesir Purba, antara dokumentari yang diikuti sudah pasti Lost Treasure of Egypt terbitan National Geographic. Dan siapa sangka, mumia baru Saqqara yang ditemui di 2019 yang menjadi subjek dokumentari itu menyimpan rahsia pemumiaan 1,000 tahun lebih awal daripada apa yang diketahui pengkaji arkeologi. Jika ia dapat disokong dengan penemuan lain, ia bakal mengubah sejarah pemumiaan Mesir Purba!

Mumia yang menarik perhatian pengkaji Mesir Purba ialah mumia seorang individu berstatus bangsawan bernama Khuwy. Khuwy dikatakan ma.ti semasa era pemerintahan Firaun Djedkare Isesi. Isesi merupakan raja terakhir Dinasti Kelima Kerajaan Lama yang memerintah selama 150 tahun (dari awal abad ke-25 hingga pertengahan abad ke-24 SM).

Tetapi proses pemumiaan Khuwy yang menarik perhatian pengkaji Mesir Purba. Ini kerana mengikut pentarikhan karbon makamnya, ia dibuat sekitar 2700 hingga 2200 SM. Namun begitu, sebaik melihat mumia yang terkandung di dalamnya, ramai menyangka mumia tersebut lebih muda berikutan kain linen yang lebih berkualiti dan penggunaan resin terbaik.

Tetapi analisis memperlihatkan bahawa teknik pemumiaan yang digunakan sama dengan tempoh Khuwy dimakamkan. Profesor Salima Ikram memberitahu sebelum ini, teknik pemumiaan era Kerajaan Lama bersifat mudah – tidak mengeluarkan otak dan hanya mengeluarkan organ dalaman. Ini kerana tumpuan lebih diberi kepada memelihara bahagian luaran mumia.

Proses pengawetan pada ketika itu ialah dengan memandikan ma.ya.t dengan resin yang diambil daripada pokok. Setelah itu, barulah ma.ya.t dibalut dengan balutan kain linen berkualiti. Tetapi menurut Prof Ikram, teknik hanya diperkenalkan semasa era Dinasti Ke-21 Mesir Purba yang memerintah lebih sealaf selepas pemakaman Khuwy. Rakan sejawat beliau Dr Mohamed Megahed percaya cerita ini bakal mengubah apa yang kita ketahui tentang sejarah Mesir Purba termasuk teknik pemumiaan.

Penemuan menakjubkan ini bakal menjadi sebahagian daripada paparan Lost Treasure of Egypt yang bakal disiarkan di National Geographic tidak lama lagi. Ia akan dipaparkan menerusi episod keempat berjudul Rise of the Mummies.

RUJUKAN

Alberge, Dalya. (2021, 24 Oktober). Mummy’s older than we thought: new find could rewrite history. The Guardian.

Sahir. (2021, 26 Oktober). New Research Rewrites History of Egyptian Mummification Process!. Ancient-Origins.

Sumber gambar: Ian Glatt/National Geographic/Windfall Films


Universiti Nalanda: Universiti Purba India

Universiti Nalanda merupakan sebuah pusat pengajian purba di India, dan merupakan universiti ulung pertama yang direkodkan sejarah – mendahului institusi-institusi pendidikan tinggi lain seperti Al-Azhar di Mesir (kurun ke-10M), Universiti Bologna di Itali (kurun ke-11M) dan Universiti Oxford di England (kurun ke-12M). Universiti Nalanda juga merupakan university berasrama pertama di dunia, mampu menampung penginapan sehingga ribuan pelajar.

Tambah mengagumkan, Universiti Nalanda ditubuhkan seawal kurun ke-5 Masihi di sebuah wilayah timur laut India, iaitu Bihar. Pada zaman kemuncaknya, Universiti Nalanda boleh menampung seramai 10 000 orang pelajar dan 2000 orang profesor. Asrama-asrama yang disediakan oleh universiti ini dipercayai sebagai yang pertama di dunia. Antara yang melengkapkan kompleks pendidikan ini termasuklah dewan-dewan kuliah, dewan-dewan meditasi, sejumlah perpustakaan, biara, hostel, chetiya, kuil, tasik dan taman bunga.

Salah satu aspek Universiti Nalanda yang menarik adalah pengambilan ‘pelajar-pelajar antarabangsa’ dari negara-negara jauh seperti Korea, Jepun, China, Tibet, Asia Tenggara, Asia Tengah dan Asia Barat. Keadaan ini berlaku sedemikian kerana Universiti Nalanda dianggap sebagai salah sebuah pusat pendidikan Buddhisme yang paling penting di dunia.

Walaupun tumpuan pendidikannya lebih diutamakan terhadap Buddhisme, para pelajar di Universiti Nalanda juga dibenarkan untuk menuntut bidang-bidang ilmu lain, seperti seni halus, perubatan, astronomi, matematik, politik dan seni perang. Lantaran itu, ramai pemikir yang bijaksana seperti Nagarjuna, Aryadeva, Vasubandhu, dan Asanga lazim dikaitkan dengan universiti ini.

Bencana besar menimpa Universiti Nalanda pada tahun 1197 apabila pasukan tentera Muslim yang dipimpin oleh Mohammad Bakhtiyar Khilji, seorang panglima kepada Qutbuddin Aibak datang menyerang tanpa bertoleransi terhadap agama dan budaya lain. Hampir keseluruhan bangunan universiti ini dihancurkan. Perpustakaannya dibakar dan ramai pelajar dan sami Buddha dibunuh dalam salah sebuah peristiwa pencabulan intelektual terbesar di India.

Walaupun sudah tumbang lebih 800 tahun yang lalu, semangat Universiti Nalanda masih hidup sehingga kini. Malah, terdapat sejumlah perancangan diusahakan sepanjang tahun-tahun yang lalu demi menghidupkan semula universiti purba ini.

Pada tahun 2006, rancangan untuk mengembalikan Universiti Nalanda yang asal diumumkan oleh beberapa buah negara seperti China, Singapura, Jepun dan Thailand. Hasrat ini disokong oleh Persidangan Asia Timur yang turut melibatkan negara-negara Asia Tenggara, Australia, New Zealand, Russia dan Amerika Syarikat.

Rancangan ini diketuai oleh Amartya Sen, pemenang Anugerah Nobel ekonomi. Sasaran perancangan ini adalah untuk menubuhkan sebuah universiti berasrama berkelas global di rantau Asia. Universiti baru ini diharapkan dapat menarik kehadiran para pelajar dan penyelidik cemerlang dalam bidang kemanusiaan, ekonomi, pengurusan, integrasi Asia, pembangunan dan bahasa-bahasa Timur dari seluruh dunia.

Walaupun mempunyai perancangan yang tinggi, pihak pembangun Universiti Nalanda mengambil langkah secara bertahap. Sesi akademik pertama di universiti ini dijalankan pada September 2014. Semasa sesi ini dijalankan, dua buah bidang pengajian lain (iaitu Pengajian Sejarah dan Pengajian Ekologi & Alam Sekitar) dilancarkan, dengan setiap satunya mempunyai 20 orang pelajar. Canselor universiti, Amartya Sen yakin bahawa Universiti Nalanda yang baru ini boleh menggapai kecemerlangan.

Walaupun Universiti Nalanda yang asal mengambil masa hampir 200 tahun untuk mencapai zaman kemuncaknya, Sen meyakini bahawa universiti yang baru ini boleh meneguhkan kedudukannya dalam dunia akademik dalam tempoh beberapa dekad sahaja.

Pembangunan semula Universiti Nalanda ini menunjukkan kepada kita bahawa idea-idea lama masih boleh digunakan untuk mewakili dunia masa kini. Sudah tentu, tidak seperti universitinya yang asal, pendidikan yang disediakan di Universiti Nalanda yang baru ini tidak bertumpu pada pengajian Buddhisme.

Walau bagaimanapun, idea tentang menghidupkan kembali sebuah universiti peringkat global di Asia merupakan sebuah idea yang cukup signifikan. Dengan sokongan daripada beberapa buah negara Asia dan sejumlah tenaga pakar, idea purba ini boleh direalisasikan. Hanya masa sahaja yang dapat menentukan sama ada usaha ini berhasil ataupun tidak.

TERJEMAHAN:

Wu Mingren. (1 Julai 2014). The ancient university of Nalanda, and its revival in the modern day. Ancient Origins. https://www.ancient-origins.net/ancient-places-asia/ancient-university-nalanda-and-its-revival-modern-day-001811


Kesatria Langit Jerman Perang Dunia Pertama : The Red Baron

Perang yang dinobatkan sebagai ‘the end to all wars’ ini telah menyaksikan beberapa kejayaan manusia dalam menghasilkan beberapa pertemuan teknologi, taktik serta ketamadunan yang hebat. Hal ini berikutan, kebanyakkan teknologi yang wujud pada masa kini adalah refleksi dari penambahbaikan teknologi terdahulu. Sebagai contoh, manusia tidak pernah terfikir bahawa akan terjadinya pertempuran di udara dan laut sebagaimana yang dilihat dalam Perang Dunia Pertama. Kemelut perang ini telah mempersenjatai empayar-empayar lama serta negara-negara dengan Tentera Udara serta Tentera Laut-nya sendiri.

Dalam kancah peperangan itu, sudah semestinya ada kesatria yang menonjolkan diri daripada anggota-anggota biasa. Sifat lelaki yang budiman serta keberanian yang ditunjukkan akan menaikkan nama serta meningkatkan semangat patriotik sesebuah negara. Berikutan itu, kisah juruterbang muda Jerman yang akan dinyatakan ini sememangnya masih dihormati oleh pasukan musuh serta dikenali sebagai ‘ace-of-aces’, sebuah pencapaian tertinggi bagi seorang juruterbang tempur yang memiliki jumlah terbanyak bagi menjatuhkan pesawat musuh semasa pertempuran udara(dogfight).

Manfred Von Richtofen, dilahirkan sebagai seorang bangsawan(baron) Prussia, memulakan kerjayanya sebagai pegawai tinjauan (reconnaissance officer) dalam pasukan berkuda pada permulaan Perang Dunia Pertama dan mendapat pingat Iron Cross di atas keberaniannya. Tetapi, dengan kemunculan trench warfare, unit pasukan berkudanya telah dibubarkan dek kemajuan teknologi peperangan yang berlaku dengan pantas.

Dicop sebagai pasukan yang tradisional, Richtofen terpaksa berkhidmat sebagai seorang ‘mat dispatch’ yang mana pada zaman tersebut perlu berlari parit ke parit dan juga membuat panggilan telefon. Ia merupakan satu tamparan hebat kepadanya, dari pegawai tinjauan kepada pegawai bantuan(supply officer) Pada masa yang sama, beliau juga tertarik dengan pelaksanaan misi-misi kapal terbang yang sering dilihatnya ketika bertugas di lapangan. Kecewa dengan tugasnya, beliau menulis surat kepada pegawai atasannya untuk menyertai  Luftstreitkräfte (perkhidmatan udara tentera Imperial Jerman).

Dia menulis,

“Saya tidak pergi berperang untuk mengumpul keju dan telur, tetapi untuk tujuan yang lebih besar.”

Walaupun dengan sikapnya yang tidak mempamerkan budaya ketenteraan berikutan surat terbuka itu, permohonan beliau diterima. Di sini bermulanya karier baharu sebagai seorang pemerhati udara(observer pilot) di langit Eastern Front(merangkumi Eropah Tengah serta Timur Eropah) pada penghujung Mei 1915. Richthofen menghabiskan musim panas tahun 1915 di Rusia sebelum dipindahkan ke Western Front, di mana dia mendapat latihan juruterbang tempur. Selepas mengasah kemahiran pertempuran udaranya ke atas Perancis dan Rusia, dia bertemu dengan juruterbang tempur terkenal Jerman, Oswald Boelcke, yang mendaftarkannya dalam skuadron pejuang baru yang dipanggil Jasta 2.

Di bawah bimbingan Boelcke, Richthofen telah berkembang menjadi seorang juruterbang tempur yang berpengalaman dengan mengikuti prinsip dan strategi ‘Dicta Boelcke’ yang menekankan prinsip formasi tertutup. Tidak seperti kebanyakan juruterbang lain Perang Dunia Pertama, yang membanggakan diri dengan taktik akrobatik mereka, Richthofen adalah ahli taktik yang konservatif. Beliau lebih suka mengelakkan risiko yang tidak perlu, dan biasanya berjuang dengan menyerang musuh-musuhnya dari atas, membelakangi matahari.

Beliau mencatatkan kemenangan udara pertama yang disahkan pada 17 September 1916, dengan menembak jatuh sebuah pesawat British di langit Perancis, dan kemudiannya menjatuhkan empat lagi untuk mendapatkan gelaran ‘flying ace’. Beliau juga mempunya tabiat yang tersendiri apabila berjaya menjatuhkan pesawat musuh. Richtofen akan meraikannya, dengan mengarahkan cawan perak yang terukir dengan tarikh dan jenis pesawat musuh – tradisi yang dikekalkannya hingga kemenangan ke-60, dek kerana kemelesetan sumber perak di Jerman.

Pada awal 1917, Richthofen telah menjatuhkan 16 pesawat musuh dan merupakan juruterbang kombat yang masih hidup paling tinggi di Jerman. Sebagai pengiktirafan terhadap ketepatannya kombatnya di medan udara, beliau telah dibentangkan dengan Pour le Mérite, atau “Blue Max,” pingat tentera Jerman yang paling terkenal. Beliau kemudian telah diletakkan sebagai komander skuadron sendiri yang dikenali sebagai Jasta 11, yang menampilkan beberapa juruterbang berbakat termasuk adiknya, Lothar von Richthofen.

Pada masa yang sama, beliau mempunyai pesawat pejuang Albatros D.III yang dicat warna merah darah. Pada mulannya, skema cat ini tidak dipersetujui kerana warnanya yang terang akan mengakibatkan taktik serangan hendap yang kurang berkesan. Tetapi, beliau berkata,

“Saya tidak mahu mereka terkejut, saya mahu mereka takut”

Maka, skema cat yang tersendiri ini telah menimbulkan nama gelaran “The Red Baron” yang menakutkan psikologi juruterbang musuh serta dikekalkan kepada pesawatnya yang akan datang. Ada ahli sejarah yang mengatakan bahawa warna merah terang itu dianggap seperti ‘bull’s eye’ oleh juruterbang pihak musuh yang kemudiannya akan mengekori secara rapat, akan tetapi apabila mengetahui identiti juruterbang merah tersebut, mereka akan cuba untuk beredar.

Pada bulan Jun 1917, Richthofen dinaikkan pangkat sebagai ketua pejuang empat skuadron sendiri. Secara rasmi dipanggil Jagdgeschwader I, unit itu dikenali di dada akhbar sebagai “The Flying Circus” kerana setiap pesawat unit itu yang dicat cerah dan juga pergerakan pantas mereka ke titik panas sepanjang perang. Kemudian musim panas itu, ia dilengkapi dengan ‘triplane’ Fokker Dr.1, mesin bersayap tiga yang akan menjadikan pesawat Richthofen yang paling terkenal.

Kekebalannya berakhir pada bulan Julai 1917, iaitu apabila beliau mengalami kecederaan kritikal apabila tengkorak kepalanya retak dek ditembak oleh juruterbang British. Ketika berehat di hospital, beliau telah menulis memoir perjalanannya. Kecederaan ini telah mengubah keadaan kesihatannya. Beberapa minggu selepas dirawat, beliau berkobar-kobar untuk meneruskan semula tugasnya ke udara. Beliau kerap kali mengalami loya dan sakit kepala selepas penerbangan dan perangainya berubah setiap masa. Sejarawan berpendapat bahawa beliau mengalami serangan PTSD (post-traumatic stress disorder).

Kesatria langit Jerman ini akhirnya terkorban pada April 1918 apabila beliau terbang secara rendah dan mengekori secara laju sebuah pesawat Kanada melepasi sektor garisan pasukan British. Beliau telah terlajak ke kawasan musuh yang sebenarnya berpunca dari masalah kesihatan beliau sehinnga tidak menyedari kelajuan dan altitud pesawatnya sendiri. Tanpa diduga, seorang juruterbang Kanada, Arthur Roy Brown mengejarnya dari belakang dan menembak beliau dengan satu tembakan sahaja. Ada juga yang mengatakan bahawa ia berpunca dari tembakan anggota dari bawah tetapi Brown dikreditkan sebagai penembaknya.

Kapal terbang merah itu berjaya didaratkan di Vaux-sur-Somme sebelum menghembuskan nafasnya yang terakhir. Tentera Australia yang menjaga kawasan tersebut mengambil peluang untuk ‘scavenge’ badan pesawat itu bagi dijadikan kenangan.

Beliau dikebumikan dengan penuh hormat oleh tentera Australia sendiri. Enam dari 3 Pegawai Skuadron bertugas sebagai pengawal, dan pengawal kehormatan. Skuadron udara British yang ditempatkan berdekatan turut serta menghadiri upacara pengebumian musuh yang mereka hormati ini dengan hadiah karangan bunga peringatan, salah satu daripadanya telah ditulis dengan perkataan,

“To Our Gallant and Worthy Foe”

“Untuk Musuh Kami yang Gagah dan Layak”

Sehingga hari kematiannya, sebanyak 80 pesawat telah dijatuhkan dalam masa dua tahun, menjadikannya juruterbang yang terhebat ketika itu.

Rujukan

History TV. (2009). History TV. [online] Available at: https://www.history.com/topics/world-war-i/manfred-baron-von-richthofen [Accessed 5 Jun. 2018].

Robbie, K. (2016). A Gallant and Worthy Foe: The Death of the “Red Baron”. [online] Thursdayreview.com. Available at: http://www.thursdayreview.com/RedBaronVonRichthofen.html [Accessed 5 Jun. 2018].

The Great War (2014). The Red Baron – Manfred von Richthofen I WHO DID WHAT IN WW1?.

Available at: https://www.youtube.com/watch?v=BCtvfu5NIG0 [Accessed 5 Jun. 2018].


Harun Yahya Kena Penjara 1,075 Tahun

Harun Yahya (atau nama sebenarnya Adnan Oktar) menimba populariti di seluruh Dunia Islam (dan Barat) melalui penulisan kritikalnya terhadap teori evolusi.

Pada hematnya, teori ini memupuk elemen materialisme dan komunisme sambil menentang konsep ketuhanan dan nilai moral.

Pernah sekali beliau menawarkan ganjaran AS$1.3 trilion bagi sesiapa yang berjaya membuktikan fosil manusia dalam proses evolusi.

Menurut saintis-saintis Barat pula, Oktar mengeluarkan pendapat tanpa menguasai ilmu zoologi dan proses evolusi itu sendiri (Green, 2008).

Dalam kesibukan berlawan hujah dan menentang evolusi, Oktar walau bagaimanapun kerap berdepan dengan masalah undang-undang.

Pada tahun 1986, Oktar mengeluarkan kenyataan yang mengundang pendakwaan mahkamah. “Aku berbangsa Turki daripada tanah air Ibrahim (as)”.

Pemikiran ini bercanggah dengan nilai kebangsaan Turki. Walaupun tidak didapati bersalah, beliau dijatuhkan hµkµman 19 bulan di sebalik tirai besi kerana menggalakkan teokrasi.

Tempoh 32 tahun seterusnya menyaksikan Oktar dalam kandang mahkamah dengan beberapa jenis tuduhan.

Tetapi beliau berjaya mengelak semua pelµrµ undang-undang, sama ada melalui perbicaraan mahkamah atau rayuan.

Ada yang menuduh Oktar membuat µgµtan. Lebih menimbulkan prasangka, Oktar bergelumang dengan dakwaan sek-sµal juga.

Oktar mempunyai sebuah pertubuhan kultus bernama Yayasan Penyelidikan Sains (BAV), yang beliau guna untuk menentang Darwinisme dan Zionisme.

Ramai dalam kalangan ahli BAV berasal daripada keluarga hartawan. Anak-anak muda ini katanya diberikan perempuan untuk kepuasan sendiri.

Tanpa diketahui, hubungan mereka dirakam untuk kegunaan Oktar terkemudian. Video-video ini akan disebarkan jika sesiapa ingin keluar daripada BAV (New Humanist, 2009).

Bagi yang suka dengan kandungan Oktar, mungkin dakwaan ini suatu fitnah untuk menjatuhkan imejnya.

Tetapi ramai dalam kalangan umat Islam seolah-olah pelik melihat Oktar menggunakan platform dakwah sambil membawa gadis-gadis berpakaian terdedah yang dipanggil “anak kucing” (kittens).

Belum lagi campuran jantina yang menari sekali.

Video:

Zaman Kejatuhan

Pengikut-pengikut setia kerap melihat Adnan Oktar sebagai Imam Mahdi yang akan membebaskan dunia daripada belenggu kejahatan. Islam dibawa Oktar mungkin berlainan dengan fikrah arus perdana.

Oktar bernasib baik kerana bebas daripada pertuduhan, seolah-olah beliau kebal undang-undang. Prasangka ini tidak bertahan lama, kerana Turki mendapat perhatian dunia pada 11 Julai 2018.

Pihak polis Turki lama mengesyaki tindak-tanduk Oktar di sebalik tabir. Mereka membuat serb-µan di rumah Oktar yang terletak di Çengelköy, Istanbul.

Pengawal-pengawal dibayar Oktar gagal menghalang siasatan polis pada pagi itu. Seramai 166 orang ditang-kap polis, yang membawa Oktar ke hospital dulu untuk saringan kesihatan (Erkoyun, 2018).

Apabila polis menyiapkan kertas siasatan, Oktar berdepan dengan banyak pertuduhan yang sangat serius:

Kegiatan sµmb-ang Oktar tidak mengejutkan pihak media, yang gigih melaporkan semua kisah silamnya.

Karier dakwah berpuluh tahun tumbang, kerana Oktar gagal mengambil kesempatan yang diberikan untuk membersihkan namanya. Beliau direman asalnya pada 19 Julai 2018.

Semakin lama ramai keluar membawa tuduhan-tuduhan baru di enam buah negara. Seramai 45 orang mengaku dian-iay-ai Oktar. Dua daripadanya masih kanak-kanak.

Ini bukan sosok tubuh seorang Mahdi. Sebaliknya beliau menggunakan pengaruh Islam untuk mengamalkan kegiatan tidak mesra agama.

Selama setahun, Oktar tenggelam di sebalik timbunan media yang melaporkan banyak kes salah laku.

Keputusan Mahkamah Tinggi pada 19 Julai 2019 mengikatkan Oktar dengan semua pertuduhan. Beliau perlu membela diri, tentu sekali satu proses sangat panjang.

Pihak pendakwa raya menghimpit Oktar dengan bukti dan saksi. Beberapa wanita mendakwa dir-ogo-l Oktar.

Huraian mereka begitu tepat dengan dapatan polis, sampai Oktar tidak mampu mengemukakan pembelaan yang baik. Pihak polis menemui 69,000 buah pil pencegah kehamilan di rumah Oktar.

Mang-sa Oktar pula berkata mereka dipaksa menelan pil ini selepas diro-gol. Jawapan Oktar amat menghairankan: pil-pil ini digunakan untuk merawat masalah kulit (WION, 2021).

Setelah mendengar hujah daripada kedua-dua pihak, Mahkamah Tinggi menjatuhkan hµkµman penj-ara selama 1,075 tahun.

RUJUKAN:

Erkoyun, E. (2018, Julai 11). Turkish police (ditapiskan) TV preacher and followers accused of fraud, (ditapiskan) (ditapiskan). Reuters.

Green, T. (2008, September 29). Creationist offers prize for fossil proof of evolution. The Independent.

New Humanist. (2009, September 12). (ditapiskan), Flies and Videotapes: the secret lives of Harun Yahya.

WION. (2021, Januari 11). Turkish religious cult leader Adnan Oktar (ditapiskan) for 1,075 years for (ditapiskan) (ditapiskan).